Hatshepsut – Firaun Wanita Pertama Dan Antara Yang Paling Gemilang

Hatshepsut adalah firaun wanita yang paling lama memegang kuasa. Di bawah pemerintahannya, Mesir mengecapi kegemilangan. Beliau yang dikenali sebagai ‘Raja Wanita’ berjaya membawa ekonomi masyarakat Mesir ke arah lebih baik semasa mentadbir sebagai firaun. Beliau turut menggerakkan pembinaan dan pembaikpulihan sejumlah bangunan, makam, tugu peringatan dan kuil.

Namun selepas beliau m4ngkat, firaun-firaun sesudahnya berusaha untuk mem4dam segala kesan dan jejak Hatshepsut. Walaupun namanya cuba dihapvskan dari rekod sejarah, cubaan-cubaan seperti ini hanya membangkitkan keinginan manusia di zaman moden untuk menggali maklumat perihal Hatshepsut dengan lebih lanjut. Lebih 3000 tahun sesudah kemati4nnya, pencarian tapak persemadian Hatshepsut menjadi tumpuan ahli-ahli arkeologi

Hatshepsut dilahirkan pada tahun 1508SM sebagai satu-satunya zuriat Firaun Thutmose I bersama ratunya, Ahmose. Ketika berusia 12 tahun, Hatshepsut kehilangan bapanya. Beliau kemudian berkahwin dengan saudara tirinya, Thutmose II dan meraih gelaran sebagai ratu firaun sehinggalah Thutmose II mangkat sekitar 15 tahun kemudian, atau ketika Hatshepsut berusia 27 tahun.

Beliau dan Thutmose II dikurniakan seorang puteri yang diberi nama Neferure. Dalam masa yang sama, Thutmose II juga mempunyai seorang putera bersama dengan seorang gundik, yang diberi nama Thutmose III.

Ketika beliau m4ngkat, Thutmose III masih lagi berusia kecil. Hal ini sekaligus mendorong Hatshepsut untuk menggalas peranan sebagai pemangku, sebelum kemudiannya beliau sendiri menabalkan diri sebagai firaun.

Penabalan ini merupakan suatu perkara yang begitu bercanggah dengan kebiasaan di zaman itu. Menurut kepercayaan masyarakat Mesir, dewa-dewa melarang status firaun disandang oleh wanita. Namun, Hatshepsut enggan menuruti tradisi tersebut dan sekitar tahun 1437SM, beliau menabalkan dirinya sendiri sebagai Firaun Mesir.

Lebih daripada itu, beliau turut menukar namanya daripada Hatshepsut (yang bermaksud Penghulu Wanita Kehormat) kepada Hatshepsu.

Semasa memerintah sebagai firaun, Hatshepsut sering digambarkan seperti lelaki yang memiliki jambang dan bertubuh maskulin serta memakai pengikat pinggang dan mahkota yang menjadi kelaziman para firaun lelaki.

Hal ini bukanlah bertujuan untuk memperdayakan masyarakat agar menganggap Hatshepsut sebagai seorang lelaki, sebaliknya sejarahwan mempercayai bahawa gambaran sedemikian dilakukan lantaran ketiadaan perkataan atau persimbolan untuk diberikan kepada seorang firaun wanita memandangkan situasi tersebut adalah sesuatu yang di luar kebiasaan mereka.

Pada era pemerintahannya, Hatshepsut sempat membangunkan semula laluan-laluan perdagangan yang terjejas akibat pendudukan Hyksos ke atas Mesir pada Zaman Pertengahan Kedua (1650-1550SM). Beliau juga bertanggungjawab ke atas usaha pemindahan pokok asing yang pertama direkodkan, iaitu apabila beliau membawa 31 batang pokok kemenyan atau myrrh dari Punt.

Selain itu, Hatshepsut turut mengusahakan ratusan projek pembinaan di seluruh Mesir Hulu dan Mesir Hilir. Bangunan-bangunan yang dibina pada zaman pemerintahannya dianggap jauh lebih megah berbanding bangunan-bangunan yang dibina oleh para pendahulunya.

Malahan, firaun-firaun yang mewarisinya masing-masing cuba mendakwa bahawa kononnya bangunan tersebut adalah binaan mereka, sebagai bukti betapa gemilangnya era pemerintahan Hatshepsut.

Pencapaian terulung Hatshepsut dalam seni bina adalah pembinaan kompleks permakaman di Deir el-Bahri yang berlokasi di tebing barat Nil. Kompleks permakaman tersebut dianggap sebagai salah satu keajaiban seni bina Mesir Purba.

Setelah memerintah sebagai firaun selama 22 tahun, Hatshepsut m4ngkat sekitar tahun 1458SM pada usia lewat 40an. Beliau disemadikan di sebuah makam yang terletak di Lembah Raja-Raja, di perbukitan belakang Deir el-Bahri. Sebelum itu, beliau sempat memindahkan sarcophagus bapanya ke makam itu supaya mereka dapat bersemadi bersama. Berikutan kem4ngkatannya, Thutmose III, anak tiri Hatshepsut pun ditabalkan sebagai firaun dan memerintah selama 30 tahun.

Thutmose III adalah firaun yang memerintahkan agar kesan-kesan pemerintahan Hatshepsut dihapvskan. Beliau turut menitahkan agar imej-imej Hapshepsut sebagai firaun dipadam dari mana-mana kuil dan monumen. Sejarahwan berpendapat bahawa beliau mahu membvang sebarang bukti yang dapat menunjukkan bahawa masyarakat Mesir pernah diperintah oleh seorang firaun wanita yang berkuasa dan berpengaruh.

Atas sebab itulah sejarahwan sebelum tahun 1822 kurang mengetahui tentang Hapshepsut. Firaun wanita itu menggamit minat ilmuwan hanya setelah tulisan-tulisan hieroglif pada dinding-dinding Deir el-Bahri berjaya difahami.

Setelah kewujudan Hatshepsut mula diketahui, timbul pelbagai spekulasi dan persoalan tentang lokasi persemadiannya. Pada tahun 1902, seorang ahli arkeologi yang bernama Howard Carter berjaya menemukan sarcophagus milik Hatshepsut. Namun, ianya ditemui dalam keadaan kosong. Bertahun-tahun kemudian, Dr. Zahi Hawass pula menggerakkan usaha pencarian mvmia Hatshepsut.

Pada mulanya, pencarian beliau ditumpukan pada makam Hatshepsut di Lembah Raja-Raja, yang dikenali sebagai KV20. Makam inilah yang diselidiki oleh Howard Carter. Setelah puas melakukan pencarian tanpa sebarang hasil, Dr. Zahi Hawass berpindah pula ke makam lain yang terletak di Deir el-Bahri, berhampiran kompleks permakaman binaan Hatshepsut yang masyhur. Makam tersebut dikenali sebagai DB320.

Walaupun ahli arkeologi mendapati bahawa usia makam tersebut tidak sezaman dengan era pemerintahan Hatshepsut, makam itu merupakan lokasi di mana kebanyakan mvmia kerabat diraja dikebumikan semula setelah makam asal mereka digeledah pada zaman Dinasti ke-21 dan 22. Apapun, ahli arkeologi hanya berjaya menemukan mvmia milik Thutmose I, II dan III.

Lantaran itu, Dr. Hawass memindahkan lokasi pencarian ke sebuah makam di Lembah Raja-Raja, yang dikenali sebagai KV60. Di makam inilah Howard Carter menemukan dua mvmia. Namun, ujian dan imbasan yang berkali-kali dilakukan tidak menemukan sebarang jawapan dalam usaha mengenalpasti identiti mvmia-mvmia tersebut.

Dr. Zahi Hawass kemudiannya menjalankan imbasan ke atas sebuah kotak kecil yang diperkirakan mengandungi 0rgan dalaman yang sudah reput. Hasilnya, mereka menemukan 0rgan berserta sebatang gigi.

Setelah itu, para penyelidik melakukan penelitian semula terhadap imbasan-imbasan yang dilakukan ke atas mvmia-mvmia wanita dimakam itu. Dapatan yang diperoleh menemukan bahawa salah satu mvmia di situ mempunyai soket gigi yang kosong dan gigi yang ditemui tadi sepadan dengan soket tersebut.

Ujian lanjut dijalankan dan menerusi keupayaan sains forensik moden, pada tahun 2007, mvmia itu dikenal pasti secara positif sebagai Hatshepsut.

Pengenalpastian mvmia Hatshepsut merupakan salah satu kejayaan arkeologi yang paling besar. Walaupun puteranya, Thutmose III berusaha sedaya upaya untuk mem4dam nama Hatshepsut dari lembaran sejarah, sains moden berjaya memastikan yang keadaan sebegitu tidak berlaku.

TERJEMAHAN

M R Reese. (8 Oktober 2014). Hatshepsut: The Queen who became King. Ancient Origins.
https://www.ancient-origins.net/history-famous-people/hatshepsut-queen-who-became-king-002181


Ubat-Ubatan Dan Makanan: Kawan Atau Lawan?

Pernahkah anda melihat atau mengalami situasi sebegini: Pesakit mengambil ubat tertentu sejurus selepas waktu makan dan berharap bahawa ubat tersebut boleh menghilangkan tanda-tanda penyakit serta melawan jangkitan kuman di dalam badan, namun hasilnya tidak kelihatan, bahkan ada yang jatuh sakit setelah beberapa jam? Anda mungkin beranggapan bahawa ubat tersebut tidak sesuai ataupun berkesan untuk merawat sesuatu penyakit. Namun, punca disebalik fenomena tersebut mungkin berbeza daripada sangkaan anda.

Antara faktor yang mempengaruhi keberkesanan ubat-ubatan adalah interaksi antara makanan dan ubat. Interaksi ini merupakan saling tindak balas yang berlaku apabila ubat diambil bersama makanan tertentu. justeru mengakibatkan ubat tersebut tidak bertindak seperti dirancang. Antara kesan-kesan tindak balas berikut  adalah:

1. Menghalang tindakan
ubat yang sepatutnya

2. Meningkatkan atau
mengurangkan keberkesanan ubat

3. Menyebabkan kesan
sampingan

Contoh interaksi antara makanan dan ubat-ubatan:

1. MNG-CoA Reductase (Statins)
& jus limau gedang ataupun buah-buahan sitrus

Ubat-ubat dalam kategori Statins seperti Atorvastatin (LIPITOR) dan Simvastatin (ZOCOR) digunakan bagi merawat penyakit kardiovaskular. Menurut National Health Services (NHS) dari United Kingdom, hanya Atorvastatin yang diambil dalam kuantiti yang banyak (lebih dari 1.2 liter) bersama jus limau gedang atau buah-buahan sitrus akan menyebabkan kandungannya dalam darah meningkat. Para pesakit yang mengambilnya kemudian akan mengalami kesan sampingan yang lebih banyak. Adalah diingatkan juga bahawa, menurut NHS ubat-ubatan Statins selain Atorvastatin selamat diminum bersama jus limau gedang.

2. Monoamine
Oxidase Inhibitors (MAOI) & Makanan mengandungi Tiramina (Tyramine)

Ubat-ubatan Monoamine Oxidase Inhibitors (MAOIs) seperti Selegiline (JUMEX) bertindak dengan menyekat Monoamine Oxidase (MAO), sejenis enzim yang memecah Tiramina berlebihan dalam badan. Tiramina pula adalah asid amino yang membantu mengawal tekanan darah. Ia wujud secara semula jadi di dalam badan, dan boleh juga diperolehi daripada makanan tertentu. Apabila MAO ini disekat, ia boleh membantu melegakan kemurungan dan juga merawat mood disorder yang lain. Jika pesakit mengambil MAOI bersama makanan yang tinggi dengan kandungan Tiramina seperti keju, tapai, kicap, tofu, pisang, kismis, daging yang diproses, kafein, atau minuman beralkohol, kenaikan tekanan darah ke tahap bahaya sehingga terpaksa dikejarkan ke hospital (krisis hipertensi, sebahagian dari kecemasan medikal) juga boleh berlaku. Para pesakit dinasihati untuk tidak mengambil makanan / minuman tersebut bersama ubat ini selama dua minggu.

3. Tetracyclines
& produk tenusu

Tetracyclines merupakan sejenis kumpulan antibiotik, seperti mana yang kita sedia maklum berfungsi untuk merawat beberapa jenis jangkitan kuman. Pengambilan ubat ini bersama produk tenusu bakal menghasilkan ikatan antara kedua-duanya, justeru menghalang penyerapan ubat dan juga makanan tersebut ke dalam tisu badan. Pesakit juga dilarang mengambil tetracyclines bersama antasid serta suplemen vitamin yang mengandungi zat besi kerana ianya boleh mengganggu keberkesanan ubat tersebut. Contoh tetracyclines ialah Tetracycline (BEATACYCLINE), dan Doxycycline (MEDOMYCIN).

4. Antihistamin &
jus epal, oren & limau gedang

Antihistamin merupakan sejenis kumpulan ubat yang digunakan untuk merawat penyakit alergi, di mana sebahagian besarnya fungsinya adalah mengurangkan reaksi imuniti di dalam badan, seterusnya alergi itu sendiri. Contoh antihistamin ialah Diphenhydramine (antara contoh jenamanya adalah BENADRYL), Loratadine (CLARITIN) dan Cetirizine (ZYRTEC). Jika diambil bersama jus epal contohnya, kadar ubat jenis ini yang memasuki salur darah dan membolehkannya bertindak dengan berkesan, atau bioavailabiliti (ditulis dalam bentuk peratusan, %) akan berkurangan, maka pesakit tersebut tidak akan mendapat keberkesanan ubat yang sepatutnya.

5. Ubat
Antipenggumpalan & makanan kaya dengan Vitamin K

Selain statins, ubat Antipenggumpalan seperti Warfarin (COUMADIN) juga digunakan untuk merawat penyakit kardiovaskular. Apabila ianya diambil bersama makanan yang tinggi dengan Vitamin K seperti brokoli, sayur hijau, serta kobis bunga, ia bakal menghasilkan bahan penggumpalan darah yang boleh mengurangkan keberkesanan ubat. Ini menyebabkan tahap kecairan darah yang sepatutnya bagi sesetengah penyakit seperti strok, (yang memerlukan kecairan darah lebih dari biasa)  menjadi kurang optimum dan seterusnya meningkatkan risiko untuk episod strok berulang.

Demikianlah antara natijah bagi interaksi antara ubat-ubatan dan sebahagian makanan. Samada keadaan pesakit bertambah teruk kerana tidak mendapat manfaat dari ubat yang diambil, mahupun mengalami kesan sampingan yang boleh membawa maut, contoh-contoh interaksi di atas telah menunjukkan bahawa kita harus lebih berwaspada tentang kombinasi ubat-ubatan dan makanan yang diambil seharian. Terdapat banyak lagi kombinasi di luar sana yang mungkin akan memeranjatkan kita semua, kerana sebahagian besar mungkin diamalkan oleh sesetengah individu dikalangan masyarakat kita secara tidak sengaja. Oleh yang demikian, para pesakit disarankan untuk mendapatkan maklumat yang lebih lanjut dari ahli yang professional dalam bidang perubatan, farmasi, serta dietetiks berkenaan pantang larang pemakanan yang sesuai. Setidaknya, ia dapat mengelakkan anda daripada tercari-cari wad kecemasan atau klinik yang terdekat!

RUJUKAN

1. Senin A., (2014, 3
April), Food & Drug Interactions.
Retrieved from http://www.myhealth.gov.my/en/food-a-drug-interactions/

2. Hall-Flavin, D. K. (2018, December 18). MAOIs and
diet: Is it necessary to restrict tyramine? Retrieved November 20, 2019, from
https://www.mayoclinic.org/diseases-conditions/depression/expert-answers/maois/faq-20058035.

3. Does
grapefruit affect my medicine? (2018, June 21). Retrieved November 20, 2019,
from
https://www.nhs.uk/common-health-questions/medicines/does-grapefruit-affect-my-medicine/.

4. Anadón,
A., Martínez-Larrañaga, M. R., Ares, I., & Martínez, M. A. (2016). Interactions
between Nutraceuticals/Nutrients and Therapeutic Drugs. Nutraceuticals,
855–874.doi:10.1016/b978-0-12-802147-7.00060-7


Oerlikon – Transformers Itu Wujud?

Sikit punya click bait saya punya tajuk. Jangan marah ya… tapi hakikatnya, ramai jugak di kalangan anggota yang saya kenal, yang menggelarkan senjata ini sebagai Transformers. Kenapa? Jom kita tengok. Tapi, sebelum itu, jika anda perasan bahawa banyak artikel saya kebelakangan ini banyak menjurus kepada persenjataan negara kita, ia bukan bermaksud saya sudah melupakan forte saya iaitu pengkisahan sejarah pasukan.

Ia sekadar satu bentuk rehat buat minda yang anak sendat diisi dengan pelbagai fakta yang terpaksa dicerna semula, dan ia juga adalah satu bentuk perkongsian pengetahuan dengan anda semua, supaya jangan terlampau memandang rendah kemampuan pasukan pertahanan kita. Sejak dua menjak ni, ada saja spesis yang dengan sesuka hati mengutuk elemen pertahanan negara. Segalanya – daripada aset yang dikatakan tidak berfungsi hingga ke isu keanggotaan mencetuskan perdebatan yang kalau dilihat, macam bodoh pun ada. Entah apa tujuan mereka. Diulang-ulang cerita yang sama – kapal selam tak boleh menyelam, bot tak boleh berjalan dan sebagainya.

Bila diceritakan dengan fakta, tak nak pulak mereka percaya. Lebih merosakkan keadaan adalah spesis yang tak mempunyai informasi lengkap, sewenang-wenangnya pula menularkan isu-isu sebegini tanpa pemaham lengkap. Sudahnya bila nak beli aset, dikatakan membazir, atau sekadar buat tayang masa perarakan Hari Kebangsaan. Bila berlaku sesuatu, komplen pula aset tak cukup. Entah bagaimana kepala manusia sebegini berfungsi pun tak taulah. Jadi, harapan saya, semoga penceritaan tentang aset sebegini, akan memberikan lebih pendedahan kepada anda, sepertimana kisah-kisah sejarah pasukan kita mengembalikan kesedaran anda tentang sejarah kita yang sebenarnya diwarnai pengorbanan sekian banyak jiwa demi kemerdekaan yang dikecapi hari ini.

Baik, kembali kepada cerita asal. Ini adalah senjata anti- pesawat yang berada di dalam inventori kita. Namanya Oerlikon, dibuat oleh Oerlikon Contraveson Contraves (dinamakAn semula sebagai Rheinmetall Air Defence AG berikutan penggabungan dengan Firma Rheinmetall pada tahun 2009).

Sistem ini asalnya direkabentuk sebagai 2 ZLA/353 ML, tetapi kemudian ditukar kepada GDF-001, dan telah  dibangunkan sekitar tahun 1950-an dan digunakan oleh sekitar 30 buah negara, seperti Argentina, Austria, Bahrain, Brazil, Cameroon, Kanada, Chile, Cyprus, Ecuador, Mesir, Finland, Greece, Jerman, Iran, Jepun,  Korea Selatan, Kuwait, Malaysia, Oman, Pakistan, Romania, Arabi Saudi , Singapura, Africa Selatan, Sepanyol, Switzerland, Taiwan, Turki dan Emiriah Arab Bersatu.

Terdapat pelbagai kategori peluru dan versi yang mampu dioperasikan oleh senjata ini, tapi Malaysia menggunakan versi GDF-003 yang mempunyai sedikit pengubahsuaian seperti dinding pelindung dan sistem lubrikasi automatik. Antara Oerlikon yang ada di Malaysia, antaranya dioperasikan oleh 31 Rejimen Artileri Diraja, dan mula memasuki inventori kita pada tahun 1988 .

Senjata dengan laras 35mm kembar ini mempunyai Unit Kawalan Tembakan  Skyguard yang mengesan dan menjejak sasaran di udara sehingga jarak 20 km sambil mengira data tembakan secara berkomuter. Prototaip pertama telah dibangunkan pada tahun 1959, didesignasikan sebagai 1 ZLA/353 MK, yang kemudiannya dinamakan semula sebagai  GDF-1. Pada tahun 1980, model GDF-002 telah diperkenalkan.

Dengan lebih  2,000 dikeluarkan, ia terjual di lebih  30 buah negara. Pada mulanya ia digunakan semata-mata sebagai senjata anti-pesawat dan anti-persenjataan 9 untuk kereta kebal misalnya), tapi penggunaannya kemudian diperkembangkan kepada sasaran di atas tanah yang lain ( bunker misalnya, dan di sini kita bolehmengaitkan penggunaan di Malaysia, di mana kita tidak sekadar mensasarkan apa yang terbang di langit).

Pada bulan Mei 1985, GDF-005 pula diperkenalkan, yang merupakan penambahbaikan menyeluruh kepada model-model GDF-001/2/3. malah, model terdahulu juga boleh dimodifikasikan kepada standard GDF-005 melalui penggunaan kit penambahbaikan kombat yang dibekalkan oleh  Oerlikon Contraves. Antara ciri penambahan bagi GDF-005 adalah sistem autonomi penampakan senjata, satu sistem bekalan kuasa sendiri dan sistem pengisian semula automatik.

Kemudiannya, model ini dinaiktarafkan dengan sistem   AHEAD dan dinamakan sebagai  GDF-007. Teknologi AHEAD , yang dibangunkan oleh Oerlikon Contraves sendiri, memperbaiki kemampuan senjata ini untuk mengenalpasti dan memusnahkan sasaran udara, daripada sebesar-besar pesawat terbang atau sekecil-kecil senjata lain seperti  PGM (Precision-Guided Munition/ Munisi Terpandu-Tepat ). Dengan penambahan AHEAD ini, sistem tembakan Skyguard sedia ada dipasangkan dengan sub-sistem kawalan tembakan, yang membenarkan sistem tersebut dioperasikan bersendirian atau sebagai jaringan unit tembakan yang dipisahkan pada jarak 3 kilometer setiap satu.

Varian utama:

– GDF-001: versi pertama

– GDF-002: dengan sistem penglihatan ditambahbaik, dan kemampuan untuk diarahkan oleh satu sistem kawalan digital  off-gun

– GDF-003: sama seperti GDF-002, tapi dengan penambaikan seperti senjata pelinciran sendiri dan lapisan perlindungan terbina

– GDF-005: mempunyai beberapa penambahbaikan yang boleh dipasangkan kepada versi  GDF sedia ada menggunakan kit modifikasi. Salah satu penambaikan adalah pemasangan sistem penampakan optronik sendiri Gunking 3-D , yang mengenepikankeperluan untuk penembak menganggar parameter sasaran

– GDF-007: peningkatan kepada  GDF-005 dengan sistem  AHEAD

Penggerakan:

Senjata ini sendiri tidak autonomi sifatnya, bermaksud, ia tidak boleh bergerak sendiri. Sebaliknya, ia harus ditunda kenderaan lain, seperti trak 3 tan ( di sini anda dapat lihat bagaimana keperluan trak 3 tan kita adalah sangat mendesak, bukan sahaja untuk kegunaan untuk mengangkut  terup semata). sebaik sampai di lokasi, tayar bantuannya akan dikeluarkan, dan keseluruhan unit ini akan dipasak ke tanah . kenapa dipanggil Transformers? Rasanya anda akan bersetuju apabila anda melihat proses tayarnya terangkat dan pasak diturunkan ke dalam tanah itu. Spefikasinya adalah:

Tinggi :  7.8 m asal; 8.83 m ketika menembak

Leba : 2.26 m asal; 4.49 m ketika menembak

Tinggi : 2.6 m asal; 1.72 m ketika menembak

Berat : 6700 kg dengan aksesori

Selain daripada itu, tanjakan pada badannya juga boleh berpusing 360 darjah, memberikan penglihatan daripada semua arah. Duduk di atas tanjakan ini sambil berpusing-pusing, memang rasa macam..wahhhh, hebatnya benda ni. Badannya ini ( juga dipanggil cradle/ buai) direka untuk membawa laras senjata di atas paksi terangkat, yang mengandungi mekanisme sentakan mekanikal-hidro, yang menyerap sentakan yang terhasil daripada tembakan.

Bekas uminisi terletak pada kedua-dua sisi badan dan akan berpusing bersama-sama badannya. Bahagian bawah badannya terdiri daripada casis 2-gandar dengan pasak 3-bucu yang menyokong kedudukan tembakannya. Penaikan atau penurunan pasak ini dikawal oleh sistem elektro-hdiraulik atau boleh juga dilakukan secara manual jika berlaku keputusan bekalan tenaga elektrik.

Laras kembar Oerlikon menggunakan meriam automatik 35 mm , yang pada mulanya didesignasi sebagai 353 MK dan kini sebaliknya didesignasi semula sebagai siri KD . Siri yang sama digunakan juga untuk kereta kebal berasaskan Leopard, seperti Gepard dan senjata anti-pesawat gerak-sendiri Marksman berasaskan T-55 . Laras meriam dipasang di bahagian atas, yang mengawal jujukan penyasaran, manakala pemusingnya berada di bahagian bawah di mana terdapat dua platform. Platform atas menyokong peralatan penyasar bantuan, tempat duduk untuk kru dan kedua-dua tabung isian 63-peluru. Laras Oerlikon ini mampu digerakkan sehingga 90 ° iaitu tegak terus ke atas pada kadar 56º/s dan kelajuan retasan maksima (maksudnya gerakan ke kiri dan kanan)112º/s.

Peluru:

Dengan badannya berkemampuan berpusing sehingga 360°, ia mampu memberikan tembakan daripada segenap arah, dengan jarak tembakan berkesan 4 kilometer. Pelurunya pula mampu naik sehingga 5 kilometer ke udara. Kalau tak kena macamana? Tidak perlu dikhuathirkan, kerana ia akan meletup terus, tanpa perlu menunggu terkena sasaran setelah mencapai jarak maksima. Keseluruhannya, senjata ini mampu menembak sehingga 1100 peluru/minit (laju tu). Pelurunya diisi dalam 2 tabung yan mampu memuatkan 56 butir setiap satu. Amunisinya diisi secara automatik menggunakan klip-7 butir yang menolaknya masuk ke dalam laras. Ia juga mempunyai tabung isian simpanan bagi peluru tambahan.

Sebagai penutup, saya akhiri dengan persoalan. Apakah yang telah anda pelajari daripada artikel ini, dan apakah komen anda mengenai sistem persenjataan malaysia?

=WRA=


Kiblat Di Angkasa

Berkenaan dengan isu menghadap ke arah kiblat oleh seseorang yang berada di angkasa, Agensi Angkasa Negara Malaysia telah menganjurkan pertemuan antara 150 ahli sains dan para ulama untuk menyelesaikan isu arah kiblat daripada angkasa. Hasil perbincangan pertemuan tersebut telah menetapkan arah kiblat (mengikut keutamaan, jika keadaan mengizinkan) adalah seperti berikut:

Kes kedua pula menyatakan bahawa cukup sekadar menghadap ke arah garisan bayangan yang terletak tegak di atas kaabah. Bayangkan jika di atas kaabah terdapat sebuah laser yang memancarkan cahaya garis lurus pada sudut 90° ke atas (ke azimut) kaabah, kedudukan arah kiblat adalah mana mana titik sepanjang garis cahaya tersebut. Namun, kes ini hanya berkesan ke atas mereka yang mengorbit dalam jarak yang dekat kepada bumi. Apabila seseorang angkasawan berada jauh daripada bumi, kes ketiga akan diambil pakai.

Kes ketiga pula menetapkan bahawa seseorang angkasawan muslim perlu menghadap ke arah bumi untuk menghadap kiblat. Dalam kes ini, bumi merupakan titik kiblat. Kes ini sesuai diguna pakai bagi angkasawan yang berada jauh daripada bumi. Jika bumi dianggap sebagai titik kiblat, konsep sisihan arah kiblat yang saya akan terangkan dalam bahagian seterusnya juga sebolehnya dikenakan ke atas kes ketiga ini. Namun, jika angkasawan berada di kedudukan yang sangat jauh daripada bumi sehingga kedudukan sebenar bumi sukar ditetapkan, ataupun terdapat batasan lain, kes keempat akan diguna pakai.

Kes keempat pula adalah kes yang paling kurang keutamaannya. Jika terdapat batas batas lain yang tidak membenarkan seseorang angkasawan mengikut 3 kes yang diberi keutamaan sebelum ini. Hal ini mungkin terhasil daripada kesusahan untuk bergerak dalam sut angkasawan, pergerakan yang menghasilkan kemudaratan dan pelbagai kesusahan yang terhasil dalam usaha menepati 3 kes sebelum ini. Kamal Abdali, seorang ahli kartografi muslim yang menghasilkan kajian mendalam dalam arah kiblat menyatakan bahawa “Solat bukanlah sebuah aktiviti gimnastik. Seseorang itu sepatutnya memberikan keutamaan dalam ibadat daripada menjaga arah yang tepat”. Beliau menerangkan dengan lebih lanjut bahawa, jika di dalam kenderaan bergerak seperti kereta api dan pesawat, kita sepatutnya memulakan solat dengan menghadap ke arah kiblat yang betul, dan teruskan ibadat menghadap arah yang sama, walaupun arah kiblat sudah bertukar sepanjang ibadat tersebut dilakukan tanpa mengubah arah kiblat.

Sisihan Sudut Kiblat

Dalam penentuan arah kiblat, sisihan nilai sudut arah daripada arah sebenar boleh berlaku. Ralat ralat seperti ini boleh terjadi apabila alat ukuran tidak beberapa tepat, dan juga kesalahan pertimbangan manusia dalam menghadap ke arah kiblat. Mufti Ebrahim Desai menerangkan terdapat beberapa pendapat mengenai sisihan yang dibenarkan. Pendapat yang diterima ramai ialah sisihan sebanyak 45° (Kitab Jawahirul Fiqh, Mufti Muhammad Shafi) ke kiri dan ke kanan daripada arah kiblat sebenar dibenarkan. Pendapat yang lebih ketat pula menyatakan sudut sisihan dibenarkan ialah 24°.

Dalam permasalahan zaman moden, sebagai contohnya penumpang kapal terbang, penumpang masih boleh melakukan solat. Namun adalah satu kemestian untuk penumpang menghadap ke arah kiblat. Jika tidak dinyatakan arah kiblat, hendaklah ditanyakan kepada pramugara/pramugari pesawat. Hanya keadaan di mana arah kiblat tidak diketahui dengan apa cara sekalipun, menggabungkan solat (jama’) tidak sesuai dan waktu solat akan berakhir sebelum pesawat mendarat, barulah diizinkan untuk solat tanpa menghadap ke arah kiblat. Hukum ini berlandaskan bahawa seseorang hendaklah melakukan solat dalam keadaan terbaik, merujuk kepada ayat Q64:16:

“Oleh itu bertaqwalah kamu kepada Allah sedaya supaya kamu; dan dengarlah (akan pengajaran-pengajaranNya) serta taatlah (akan perintah-perintahNya); dan belanjakanlah harta kamu (serta buatlah) kebajikan untuk diri kamu. Dan (ingatlah), sesiapa yang menjaga serta memelihara dirinya daripada dipengaruhi oleh tabiat bakhilnya, maka merekalah orang-orang yang berjaya.”

Melakukan solat sunat tidak menghadap arah kiblat dalam keadaan seperti ini diizinkan.

Kesimpulan dan Aplikasi

Memandangkan arah kiblat terletak sepanjang garis lengkok bulatan agung, trigonometri sfera boleh digunakan untuk menentukan sudut arah kiblat secara tepat. Arah kiblat terbukti bukanlah terletak sepanjang garis rumb (iaitu garis lurus di atas unjuran merkaptor).

Penggunaan kaedah pengiraan melalui trigonometri sfera sangat mudah dan praktikal berbanding cara cara penentuan arah kiblat yang lain. Sebagai contohnya, penentuan dengan cara penentuan tradisional semasa peristiwa istiwa’ memerlukan pengira melakukan anggaran pada waktu yang spesifik; saat kedudukan matahari berada pada azimut Kaabah (betul betul terletak di atas kaabah, sehingga bayang bayang kaabah hilang). Manakala cara pengiraan melalui trigonometri sfera hanya memerlukan seseorang mengetahui koordinat kedudukannya, dan sedikit kemahiran matematik.

Peristiwa istiwa’ pada tahun 2018 dijangkakan berlaku pada 28 Mei pukul 5:18 petang waktu tempatan dan pada 16 Julai 5:27 petang waktu tempatan. Maklumat didapati daripada dokumen almanak astronomi 2018 keluaran falak online. Pada mereka yang ingin mencuba cara penentuan arah kiblat secara tradisional, anda boleh cuba mengikut langkah langkah yang digambarkan dalam artikel ini: Peluang Menyemak Ketepatan Arah Kiblat.

Arah kiblat tidak akan berfungsi dalam garis lurus pada mengikut fahaman bumi rata. Dalam keadaan bumi rata, segi tiga akan mempunyai sudut dalaman maksimum sebanyak 180. Hal ini akan mengubah sudut kiblat. Saya cabar pengikut fahaman bumi rata untuk memeriksa kesemua arah kiblat masjid dan cuba membuktikan adakah arah kiblat masjid masjid di Malaysia, malah di seluruh dunia ini betul atau salah. Jika benar bumi ini rata, anda akan mengikut arah kiblat yang lain daripada apa yang lazim diikuti. Tidak wajar lah anda berjemaah dengan orang lain bukan jika kiblat yang digunakan sekarang salah jika diukur mengikut fahaman bumi rata anda.

Jika anda salahkan sistem koordinat moden dan mendakwa sistem koordinat moden dicipta untuk bersesuaian dengan konsep bumi sfera, mengapakah kiblat ditentukan secara tradisional menggunakan peristiwa istiwa’? Pemerhatian badan badan samawi seperti matahari bulan dan bintang menunjukkan bahawa bumi ini bulat. Buruj buruj di sebelah hemisfera utara tidak dapat dilihat apabila anda di hemisfera selatan, begitu juga sebaliknya. Silap silap kena hempuk dengan orang laut yang mahir membaca bintang.

Dan jika anda mendakwa ilmu sains dan matematik ini semua ciptaan yahudi yang cuba untuk menyesatkan umat islam, bagaimana pula dengan ilmuan ilmuan islam yang mengembangkan aturan, identiti dan teori matematik yang menjadi asas ilmu matematik moden? Saya tidak bermaksud untuk berkasar, namun, apa intipati yang saya mahu sampaikan ialah, jika anda berfahaman bumi rata, kiblat yang anda ikuti selama ini bukanlah kiblat yang bersesuaian untuk bumi rata.

Satu perkara yang perlu saya jelaskan, dalam pengiraan sudut kiblat dalam artikel ini, saya menggunakan pernyataan “n darjah ke arah timur/barat daripada utara” untuk menunjukkan arah kiblat sesuatu lokasi. Namun dalam notasi piawai geografi, sudut dinyatakan dalam darjah, bermula dengan 0° yang menunjuk ke arah utara dan nilainya meningkat mengikut arah jam. Notasi ini dipanggil bearing. 360° diperlukan untuk melengkapkan satu bulatan kembali ke arah utara. Oleh itu, kiblat CFS IIUM, PJ dalam notasi bearing ialah 360°-67.60°=292.4°.

Satu aplikasi yang sangat gemilang merupakan inovasi kompas kiblat. Alat ini sangat mudah pembuatannya, hanya memerlukan sebuah kompas dan penanda yang menujukkan sudut darjah dalam bulatan di sekeliling kompas tersebut. Kebiasaannya, kompas kiblat seperti ini akan disertakan bersama satu carta jadual sudut yang telah dikira mengikut lokasi lokasi tertentu. Dan tanda sudut bulatan dibuat untuk memudahkan jadual darjah digunakan. Sebagai contohnya, kiblat CFS IIUM, PJ ialah 67.60° ke arah barat daripada utara, maka, untuk memudahkan pengguna, penunjuk sudut di sekeliling kompas dinyatakan dengan nilai meningkat mengikut arah jam.

Apabila seseorang ingin mencari arah kiblat menggunakan kompas kiblat ini, beliau perlu meletakkan kompas tersebut di atas permukaan rata yang sejajar dengan tanah (kebiasaannya lantai) dan memutarkan kompas tersebut supaya arah utara kompas menunjuk ke penanda yang menunjukkan sudut 67.60°. Apabila arah utara kompas sudah bertindih dengan penunjuk sudut 67.60°, arah penunjuk 0° (kebiasaannya ditanda dengan corak menara masjid haram) ialah arah kiblat. Alat seperti ini memudahkan pengguna supaya pengguna tidak perlu mengira, dan semua orang termasuk mereka yang tidak berkemahiran dalam trigonometri sfera mampu memenuhi syarak dalam beribadat.

Dalam inovasi kompas kiblat ini, individu yang membuat kompas kiblat perlu mengingati bahawa jika kompas yang direka mempunyai penunjuk sudut, yang nilainya meningkat mengikut arah jam, mereka perlu melakukan sedikit pelarasan terhadap jadual sudut bagi lokasi yang terletak di sebelah barat Mekah. Untuk menggunakan kompas kiblat seperti itu bagi lokasi yang terletak di sebelah barat, jadual sudut kiblat tempat tempat tersebut perlu dilaraskan dengan cara:

Sudut yang dilaraskan=360°-θ

Dengan keadaan:

Pelarasan ini perlu dilakukan oleh kerana sifat jarum kompas yang menunjuk ke arah utara. Penyelesaian melalui menggunakan penunjuk sudut yang mempunyai dua arah (mengikut arah jam dan lawan jam) hanya akan mengelirukan pengguna dan merumitkan proses penggunaan kompas kiblat. Jadi, pelarasan sudut bagi lokasi yang terletak di sebelah barat Mekah merupakan satu aspek penting yang perlu diambil berat oleh pereka kompas kiblat.

Masih ingatkah perbezaan antara utara benar dan utara magnetik? Dalam penggunaan kompas kiblat, sisihan sudut kiblat yang terhasil akibat perbezaan antara dua titik utara pada kelazimannya masih di dalam julat sisihan yang diterima untuk arah kiblat. Maka, untuk matlamat penentuan arah kiblat menggunakan kompas, titik utara magnetik boleh digunakan. Alat ini dicipta untuk memudahkan penentuan arah kiblat, jadi sisihan dalam julat kecil seperti ini masih diterima.

Kompas kiblat bukanlah sesuatu inovasi yang baharu, malah, sebenarnya penggunaan kompas kiblat telah wujud sejak berabad yang lepas. Rekod paling awal menyebut tentang kewujudan kompas kiblat adalah rekod daripada sultan Yaman, al-Malik al-Ashraf. Sultan al-Ashraf menggambarkan cara pembuatan dan penggunaan kompas kiblat pada abad ke-13. Walaupun begitu, beliau tidak menyebut bahawa sama ada beliau sendiri yang mencipta kompas kiblat, maka tidak mustahil alat ini telah wujud lebih lama daripada abad ke-13.

Zaman moden dengan peningkatan penggunaan telefon pintar membolehkan penggunaan kompas kiblat digital. Google Play dan App Store menawarkan pelbagai aplikasi kompas kiblat dan penunjuk arah kiblat. Aplikasi seperti ini menggunakan konsep trigonometri sfera sebagai asas pengiraan data untuk pencarian arah kiblat. Aplikasi tersebut akan menggunakan data daripada sistem GPS dan penderia yang terdapat pada telefon pintar tersebut untuk mendapatkan data koordinat lokasi dan arah mata angin. Menggunakan data data tersebut, aplikasi kompas kiblat digital dapat menunjukkan arah kiblat. Namun ketepatan arah kiblat melalui penderia telefon pintar terbatas jika terdapat gangguan elektro magnetik dan magnetik berdekatan telefon pintar tersebut kerana faktor ini dapat mengganggu bacaan nilai koordinat dan arah mata angin.

Rujukan

Parveen Kausar Yaakob, (2014), Foundation Mathematics, Cengage Learning Asia Pte Ltd, Malaysia.

S.Kamal Abdali, (1997), The Correct Qiblat, k.abdali@acm.org

Debra Anne Ross, (2010), Master Math Trigonometry, Cengage Learning Canada.

Don May: “You Can’t Build That Mosque With a Compass,” Surveying and Mapping (Quarterly Journal of the American Congress of Surveying and Mapping), Vol. 13, No. 3 (July–September 1953). pp. 367–368.

al-Razi, Fakhr al-Din: Tafs¯ir al-Kab¯ir (in Arabic). 8 vol., 1st ed., Matba‘at al-Bahiyat al-Masriyyah, Cairo, 1357 A.H./1938.

M’CLELLAND, W. (2015). TREATISE ON SPHERICAL TRIGONOMETRY,. [S.l.]: FORGOTTEN BOOKS.

Niyāzī, ʻ. (1999). World guide to Qibla. Riyadh: Dār al-Khurayjī lil-Nashr wa-al-Tawzīʻ.

Teunissen, P., & Montenbruck, O. Springer handbook of global navigation satellite systems.


Kisah Di Sebalik Cowboy Bebop

Walaupun enak dibuai kejayaan Squid Game, Hellbound dan Money Heist, Netflix tidak pernah lupa menyajikan program berkualiti dalam Bahasa Inggeris. Salah satu daripadanya ialah Cowboy Bebop menampilkan John Cho (Star Trek), Mustafa Shakir (Luke Cage) dan Danielle Pineda (Jurassic World: Fallen Kingdom). Tetapi tidak ramai tahu usaha membawa versi animasi untuk disiarkan bukan sesuatu yang mudah.

Sekitar tahun 90-an, syarikat pembuat permainan dan hiburan Bandai meminta bantuan pengarah Shinichirō Watanabe untuk menghasilkan sebuah anime bertemakan angkasa lepas. Perlu diingat pada ketika itu, anime masih dianggap sebagai cerita kanak-kanak di sebalik kemunculan Studio Ghibli dan filem Akira (1988). Tetapi apa yang diharapkan Bandai sebagai cerita mesra kanak-kanak meleset sama sekali.

Benar, animasinya menakjubkan. Benar, plot siri yang menampilkan kumpulan pemburu ganjaran diketuai Spike dan rakan kongsinya Jet Black menentang dalang penje.na.yah kejam bernama Vi.ci.ous menarik perhatian penonton. Tetapi dengan temanya bersifat dewasa dan gelap seperti kema.ti.an, seksual dan kega.na.san, ia tidak sesuai disiarkan untuk kanak-kanak. Lantas, Bandai menghentikan projek dan ia tersadai di fasa pembangunan selama beberapa tahun.

Cowboy Bebop diberi nafas baru oleh divisyen hiburan Bandai, Bandai Entertainment selepas divisyen permainan Bandai menarik diri. Tidak seperti rakan sejawat mereka di divisyen permainan, Bandai Entertainment memberi kebebasan berkarya kepada Watanabe dan studio Sunrise untuk pembikinan Bebop.

Dan hasilnya, ia merupakan anime yang bersifat lain dari yang lain. Anime berstatus arus perdana biasanya diadaptasi daripada kisah-kisah sukan dan pengembaraan fantasi seperti Gundam Wing dan Dragon Ball Z – fokus penontonnya terdiri daripada kanak-kanak dan remaja. Dan anime yang paling popular ialah anime yang mempunyai bilangan episod yang panjang.

Tetapi Bebop pula memang fokus untuk satu musim saja dengan fokus kepada watak orang dewasa. Selain itu, Sunrise dan Watanabe turut menekankan aspek estetika kepada siri berkenaan selain perjalanan plot membabitkan watak-watak siri tersebut.

Siri ini mendapat sentuhan komposer terkenal Yoko Kanno dengan setiap episod merujuk ikon atau muzik berbeza. Misalnya, nama episod Sympathy for the Devil diambil daripada nama sama lagu Rolling Stone. Yang pasti, gabungan genre jazz dan rock yang digunakan Kanno amat sesuai untuk aksi anime berkenaan.

Selain itu, Watanabe juga berani menggabungkan pelbagai genre filem seperti spaghetti Barat, noir dan thriller sekaligus menghasilkan anime yang segar untuk tatapan penonton dewasa. Beliau juga turut meletakkan elemen budaya pop dalam setiap episod seperti Star Trek, Flash Gordon, Alien dan Babe Ruth. Contohnya, pergaduhan Spike dengan antagonis episod kedua, Abdul Karim diinspirasikan daripada adegan pertarungan Bruce Lee dalam Game of De.a.th.

Dengan Bebop telah siap dan menunggu masa untuk disiarkan, Sunrise mencari stesen televisyen yang bersedia menyiarkannya. Pada awalnya, hanya 12 daripada 26 buah episod yang dapat disiarkan di TV Tokyo pada 1998 berikutan sebahagian besar isi Bebop yang terlalu ga.n.as kepada kanak-kanak dan remaja.

Tetapi semua itu berubah beberapa bulan selepas kegagalan siaran di TV Tokyo. Sebuah saluran kabel lewat malam bersetuju menyiarkan semua episod Bebop tanpa sebarang suntingan. Hasilnya, ia bukan sekadar menggamit minat penonton anime dalam kalangan orang dewasa Jepun. Malah, ia turut mengundang minat Cartoon Network untuk membawa anime tersebut ke Amerika Syarikat.

Selepas tahun 2000, minat orang Barat terhadap anime berlaku secara mendadak terima kasih kepada internet. Tetapi malangnya, terjemahan dan suntingan untuk sesetengah manga dan anime bersifat cacat-marba oleh sesetengah peminat ketika itu merosakkan elemen asal manga dan anime yang dinyatakan. Begitupun, itu juga bertanggungjawab menyebarkan budaya pop Jepun ke pentas global dan mendorong stesen-stesen televisyen AS mengambil serius tentang hal ini.

Cartoon Network merupakan antara yang terawal menyiarkan anime di AS pada 90-an menerusi blok program Toonami. Tetapi untuk Bebop, saluran tersebut merancang mahu menyiarkannya blok program orang dewasa Adult Swim. Bebop mula disiarkan pada 2 September 2001 tetapi terpaksa disunting susulan insiden 11 September. Tetapi sejak itu, ia merupakan antara program yang diminati ramai di Cartoon Network dan disiarkan secara berterusan.

Menariknya, peningkatan minat Bebop di AS turut dibantu dengan kemunculan drama bersiri angkasa lepas ciptaan Joss Whedon, Firefly pada 2002. Firefly yang disiarkan di Sci-Fi dilihat amat mirip dengan Bebop terutama persamaan keperibadian watak Malcolm ‘Mal’ Reynolds dengan Spike. Ini mengundang perdebatan dalam kalangan peminat sama ada persamaan kedua-dua siri bersifat kebetulan atau disentuh semasa Firefly menjalani proses pra-produksi.

Perdebatan Firefly-Bebop sebenarnya secara tidak langsung mendedahkan kecenderungan media AS menghasilkan semula media atau anime dari Asia Timur. Ada yang berjaya seperti The Departed (Martin Scorsese) yang diinspirasikan daripada trilogi filem Hong Kong Infernal Affairs. Tetapi selebihnya seperti The Ring dan The Grudge langsung tidak menghormati karya asal dan tidak dikenali oleh peminat.

Dan ini membawa kepada masalah baru bernama Netflix. Apabila adaptasi lakonan hidup (live-action) Bebop diumumkan, produksi diketuai Andre Nemec memberi jaminan ia tidak lari daripada siri anime asal. Masalahnya, janji ini bukan perkara baru di Hollywood dan bukan sekali peminat dikecewakan apabila melihat adaptasi anime mereka di pawagam.

Bagi penulis, siapa tidak akan lupa apabila Paramount Pictures mengumumkan Scarlett Johansson sebagai Mejar Motoko Kusanagi untuk Ghost in the Shell (2017). Apabila ia diumumkan, ia mengundang kekecohan dalam kalangan peminat kerana mengikut trend ‘memutihkan’ semua watak utama dari Asia. Ghost in the Shell kemudiannya hanya mengutip AS$169.8 juta berbanding kos produksi AS$110 juta.

Untuk Netflix, mereka hanya perlu diingatkan dengan pengalaman pahit filem De.a.th Note. Adaptasi filem tahun 2017 itu dilihat merosakkan elemen asal yang diambil daripada manga dengan plotnya bersifat caca-marba. Ia secara tidak langsung memberi kesan kepada karier pengarah filem tersebut Adam Wingard. Wingard kemudiannya bangkit menerusi filem keempat MonsterVerse,  Godzilla vs Kong (2021).

Dan seperti dijangka, apabila Bebop membuat kemunculan pertamanya pada 19 November, ia mendapat pelbagai kritikan. Walaupun pemilihan pelakon seperti Cho, Shakir dan Pineda mendapat pujian, aspek seperti plot, kesan khas dan aksi yang sinonim dengan Bebop dikritik keras oleh penonton.

Ini mengundang persoalan sama ada versi lakonan hidup One Piece dapat memuaskan penonton atau tidak. Ini kerana peminat tegar One Piece sudah pasti akan membandingkan versi anime dengan versi lakonan hidup yang sedang dibangunkan Netflix ketika ini. Salah resepi, peminat anime akan melabel mana-mana produksi Hollywood termasuk Netflix sebagai pembu.n.uh anime kesayangan mereka!

Ketika ini, Bebop mendapat sambutan baik dalam kalangan pelanggan Netflix. Tetapi sejujurnya bagi penulis, jika diberi pilihan sama ada versi Netflix atau anime, anime jauh lebih memuaskan.

RUJUKAN

Romano, A. (2021, 18 November). Cowboy Bebop, explained. Vox.


Amerika Isytihar Darurat Melawan Koronavirus

Ramai kata gambar ni gambar paling cantik bagitahun 2020. Gambar ditangkap semalam semasa Trump buat statement kat Rose Garden depan White House di mana bunga sakura/magnolia tengah mekar sempena musim bunga.

Tapi US sekarang langsung tak ada suasana musim bunga yang riang ceria, sebaliknya suasana macam “winter is coming”. Statement yang dibuat Trump pun statement pengisytiharan darurat (national emergency) akibat penularan COVID-19.

US ialah negara ke-8 paling teruk kena COVID. Dah ada 2329 kes, 50 maut. Kes pada Jumaat lepas baru 550, 22 maut. Trump pun nampaknya terkejut dengan kepantasan virus ni menular. First time nampak dia cakap dengan gaya yang penuh serius dan “solemn”.

Darurat kat US ni bukan macam perintah berkurung macam lockdown kat Itali, Denmark, Norway, Sepanyol (nampak gayanya satu Eropah akan kena lockdown). Darurat memberi “extraordinary power” kepada presiden untuk bertindak di luar batas prosedur di waktu bukan darurat. Contoh macam boleh pakai dana kecemasan persekutuan tanpa perlu lalui Kongres. Dah tak ada masa nak berdebat dan berpolitik, so presiden buat je lah apa yang dia rasa sesuai.

Ini adalah kali kedua US mengisytiharkan darurat atas sebab krisis kesihatan awam. Kali pertama atas sebab penularan H1N1 tahun 2009. Waktu tu Obama bertindak dengan agak pantas, baru 20 kes terus isytihar darurat. Nasib baik bukan kat Malaysia, kalau tak mesti Obama kena perli panik, tak sedar obesiti dan denggi lebih kritikal, tak ada iman dekat dirinya. 3000 terkorban dalam pandemik kali itu. Tapi kalau bukan tindakan pantas Obama, mungkin angka tu lagi tinggi.

Sejurus selepas Trump isytiharkan darurat, House of Representatives (Dewan Rakyat) US turut meluluskan RUU “Families First Coronavirus Response Act” yang mengandungi peruntukan seperti ujian COVID percuma kepada rakyat, cuti sakit berbayar sebagai respon kepada penularan COVID.

Speaker House, Nancy Pelosi ialah musuh ketat kepada Trump, baru sebulan lepas Pelosi buat aksi koyak kertas ucapan Trump. Tapi sekarang Trump dan Pelosi masing-masing mengetepikan perbezaan politik diorang. Trump menyeru ahli Republican di House sokong RUU tersebut, Pelosi pun menyambut goodwill Trump dengan baik. Nampak tak betapa seriusnya ancaman COVID ni sehingga dapat menyatukan dua musuh ketat ni.

“Show of unity” antara Trump dan Pelosi ni berjaya menyakinkan pelabur dan peniaga. Indeks pasaran saham US terus naik 9% balik selepas menjunam sebanyak 8% pada Black Monday (9 Mac) dan 10% pada Black Thursday (12 Mac). Orang US ni politik politik juga, tapi bila time krisis ni diorang terus ketepikan politik dan fokus kepada negara. Selagi kapal US ni tak karam, ekonomi dunia masih ada harapan.

Jadi for now, no time for politics. Pemimpin perlu bertindak cepat, rakyat perlu lebih berwaspada, jangan terlalu rileks dan santai. Dunia sekarang berada dalam emergency. Winter is coming. Hanya mereka yang cukup persediaan boleh harungi winter kali ini.


Rangkaian Aset Dan Infrastruktur Wancorp

1. AL-SALAM REIT – 9.98% (44.5 juta saham)

Al-Salam REIT adalah REIT Islam yang pelbagai di Malaysia dengan aset terletak di lokasi strategik di Pusat Bandaraya Johor Bahru dan bandar utama di seluruh Malaysia. Al-Salam REIT disenaraikan di Bursa Malaysia pada 29 September 2015. Pada 31 Disember 2015, saiz aset Al-Salam REIT berjumlah RM978.2 juta dengan jumlah modal pasaran RM620.6 juta.

Sebanyak 31 portfolio awal diambilalih Al-Salam REIT daripada dua anak syarikat Johor Corporation iaitu DASB dan QSR Brands (M) Holdings Sdn Bhd (QSR). Antara aset utama DASB adalah KOMTAR JBCC, Menara KOMTAR, @mart Kempas dan KFCH College manakala aset QSR adalah rangkaian restoran KFC dan Pizza Hut di seluruh negara serta aset industri operasi terpilih. Johor Corporation berperanan sebagai penaja Al-Salam REIT.

Al-Salam REIT diuruskan oleh Damansara REIT Managers Sdn Berhad (“DRMSB” atau “Pengurus”), sebuah syarikat dalam kumpulan syarikat JCorp.

2. KPJ HEALTHCARE BERHAD – 7.1% (278.92 juta saham)

KPJ Healthcare Berhad ialah pemimpin bagi penyedia perkhidmatan kesihatan swasta di Malaysia. Sejak diperkenalkan melalui penubuhan hospital swasta pertama di Johor pada tahun 1981, KPJ sentiasa berada di hadapan dalam industri kesihatan. Dipacu oleh nilai terasnya iaitu Keselamatan, Sopan, Integriti, Profesionalisme dan Penambahbaikan Berterusan, rangkaian hospital KPJ terdiri daripada 25 hospital pakar di seluruh negara. Dengan proses pengembangan operasi di luar negara, KPJ juga mempunyai dua buah hospital di Indonesia, sejumlah besar pegangan di sebuah hospital di Bangkok, Thailand dan sebuah hospital di Bangladesh. Selain itu, KPJ juga mempunyai pelaburan dalam sebuah resort persaraan dan penjagaan usia di Australia dan Sibu, Sarawak serta mempunyai pusat jagaan warga emas (SLC) sendiri di Pusat Kesihatan Tawakkal (THC) di Kuala Lumpur.

KPJ juga sentiasa menjaga kepentingan golongan yang tidak berkemampuan dan ini dibuktikan melalui rangkaian Klinik Waqaf An-Nur (KWAN). Ketika ini, ada 18 klinik KWAN dan sebuah Hospital Waqaf An-Nur (HWAN) yang beroperasi di Malaysia. Selain itu, KPJ turut menyediakan lima klinik bergerak di Kuala Lumpur, Johor, Selangor dan Kelantan. Hasil daripada usaha ini membolehkan lebih sejuta pesakit menikmati perkhidmatan yang disediakan sejak klinik pertama diwujudkan di Johor pada tahun 1998.

3. AL-‘AQAR HEALTHCARE REIT – 12.62% (12.62 juta saham)

Al-`Aqar Healthcare REIT(Al-`Aqar) telah disenaraikan di Pasaran Utama Bursa Malaysia Securities Berhadpada 10 August 2006. Meraikan Ulang Tahun Ke-10 pada Ogos 2016, Al-`Aqar telah meraih pelbagai pencapaian, antara lain, disenaraikan sebagai REIT Islam yang pertama di dunia, REIT Penjagaan Kesihatan Islam yang pertama di Asia dan juga merupakan penanda aras bagi pembangunan REIT Islam di Malaysia serta di rantau ini. Ditubuhkan dengan portfolio awal sebanyak enam hartanah, Al-`Aqar telah berkembang kepada 23 hartanah yang terdiri daripada 19 hospital dan empat hartanah berkaitan penjagaan kesihatan meliputi seluruh Malaysia dan Australia. Hartanah tersebut mewakili 90.6% daripada jumlah nilai hartanah dan masing-masing menyumbang 83% kepada hasil dan 81% kepada pendapatan sewa bersihAl-`Aqar. Jeta Gardens Aged Care & Retirement Village yang terletak di Australia merupakan aset asing tunggal yang dimiliki oleh Al-`Aqar. Hartanah ini mewakili 9.4% daripada jumlah nilai hartanah dan menyumbang 17% terhadap hasil dan 19% terhadap pendapatan sewa bersih Al-`Aqar.

Sehingga 31 Disember 2016, saiz hartanah Al-`Aqar telah mencecah RM1.61 bilion dengan modal pasaran bernilai RM1.02 bilion.

Al-`Aqar diuruskan olehDamansara REIT Managers Sdn Berhad (DRMSB atau Pengurus), yang merupakansyarikat dalam Syarikat Kumpulan JCorp.

4. LARKIN SENTRAL PROPERTY SDN BHD – 100% (881.48 juta saham)

Larkin Sentral Property Berhad (LSPB) dahulunya dikenali sebagai Larkin Sentral Property Sdn Bhd (LSPSB) ditubuhkan pada 20 Julai 1995. LSPB mula aktif pada Januari 2008 setelah pembelian hartanah Terminal Larkin Sentral oleh pihak Johor Corporation pada bulan Disember 2007.

Aktiviti utama syarikat adalah penyewaan lot-lot perniagaan dan lot-lot pasar awam serta tempat letak kenderaan. Bangunan Larkin Sentral terletak di atas tanah seluas 16.23 ekar yang terdiri daripada bangunan pasar awam, terminal pengangkutan awam dan tempat letak kenderaan. Mulai Januari 2008, pengurusan Larkin Sentral termasuk syarikat LSPB diuruskan oleh Damansara Assets Sdn Bhd. Jumlah baki bayaran ansuran LSPB sehingga 31 Disember 2016 adalah sebanyak RM30,070.00 setelah proses permodalan jumlah hutang kepada Johor Corporation.

Prestasi kewangan syarikat untuk tempoh berakhir 31 Disember 2016 menunjukkan peningkatan yang mendadak dari segi perolehan iaitu sebanyak RM12.2 juta berbanding RM12.0 juta pada tahun 2015. Keuntungan syarikat sebelum cukai menurun kepada RM6.5 juta bagi tahun 2016 berbanding RM17.2 juta bagi tahun 2015. Penurunan ini berlaku berikutan kenaikan kos operasi syarikat dan kos-kos naik taraf yang sedang dijalankan di Larkin Sentral.

5. CAPAIAN ASPIRASI SDN BHD – 75% (75,000 saham)

Capaian Aspirasi Sdn Bhd (CASB) pada asalnya merupakan anak syarikat kepada Johor Corporation (JCorp). Bermula Februari 2006, 10 peratus saham syarikat telah dimiliki oleh En. Ismail Bin Mat Ali di bawah Skim Intrapreneur Johor Corporation. Pada Oktober 2007, Johor Corporation telah mewakafkan 75 peratus pegangan sahamnya di dalam Capaian Aspirasi Sdn Bhd (CASB) kepada Waqaf An-Nur Corporation Berhad, manakala baki 25 peratus dimiliki oleh En. Ismail Bin Mat Ali. Bermula pada Jun 2005, aktiviti syarikat telah dikembangkan dengan terlibat dalam menjalankan Mutawwif Umrah dan Haji serta aktiviti konsultansi bagi kursus, ceramah agama serta program motivasi.

Syarikat melalui Encik Ismail Bin Mat Ali adalah Amil Zakat Korporat bagi Majlis Agama Islam Negeri Johor bermula 1 September 2005. Bermula pada tahun 2009, CASB juga menguruskan zakat korporat luar negeri Johor. Syarikat telah berjaya membuat pungutan Zakat Harta dan Zakat Pendapatan sehingga Disember 2016 sebanyak RM8,625,706.08 dan jumlah komisen bagi tempoh yang sama adalah sebanyak RM539,105.75. Syarikat ini juga telah dilantik sebagai Wakil Korporat Amanah Raya Berhad pada 17 Julai 2007. Syarikat telah melantik sub ejen untuk bekerjasama bagi memasarkan produk wasiat Amanah Raya Berhad (ARB). Hasil kerjasama ini, sebanyak 221 wasiat dapat didaftarkan sehingga Disember 2016

Pada 1 Oktober 2009, syarikat ini telah menguruskan aktiviti Akademi Mutawwif Sdn Bhd serta menganjurkan kursus dan ceramah kepada peserta mutawwif yang mendaftar. Sehingga November 2016, seramai 229 orang menyertai dan jumlah keseluruhan adalah seramai 1,435 orang peserta. Jumlah pendapatan syarikat bagi tempoh Januari-Disember 2016 adalah sebanyak RM1,375,467 berbanding bagi tempoh yang sama pada tahun sebelumnya iaitu sebanyak RM1,309,968 dengan peningkatan 5 peratus.

6. TIRAM TRAVEL SDN BHD – 75% (75,000 saham)

Tiram Travel Sdn Bhd (Tiram) telah ditubuhkan pada 22 Februari 1982 dengan aktiviti utamanya sebagai agen pengembaraan dan pelancongan merangkumi penjualan tiket penerbangan, pakej pelancongan (domestik dan antarabangsa) serta pakej haji dan umrah. Pendapatan syarikat bagi tahun kewangan berakhir 31 Disember 2016 adalah sebanyak RM91.05 juta berbanding tahun kewangan 2015 sebanyak RM66.54 juta, meningkat sebanyak 36 peratus.

Keuntungan sebelum cukai dicatat pada tahun 2016 sebanyak RM1.26 juta berbanding keuntungan sebelum cukai tahun 2015 sebanyak RM830,000. Sehingga 31 Disember 2016 Tiram Travel Sdn Bhd mempunyai dua cawangan iaitu di Ampang, Selangor dan Johor Bahru, Johor serta mempunyai 27 wakil pejabat iaitu Seremban, Negeri Sembilan, Melaka, Kuantan, Pahang, Ipoh, Perak, Sungai Petani, Kedah, Kluang, Johor, Shah Alam, Selangor, Kota Bahru, Kelantan, Batu Pahat, Johor, Muar, Johor, Pulau Pinang, Alor Setar, Kedah, Kota Tinggi, Johor, Kuala Terengganu, Terengganu, Putrajaya, Gemencheh, Negeri Sembilan, Segamat, Johor, Pandan, Kuala Lumpur, Jeli, Kelantan, Bangi, Selangor, Tawau, Sabah, Temerloh, Pahang, Kemaman, Terengganu, Tanjung Malim, Perak, Kuala Selangor, Selangor, Rawang, Selangor dan Pontian, Johor.


Tenggelamnya Kapal Sultana: Titanic Versi Amerika Syarikat

Pada 24 April 1865, beratus-ratus veteran dan tahanan perang Kesatuan menaiki kapal stim Sultana. Kebanyakan mereka dalam keadaan berdarah, keletihan dan kelaparan. Tetapi tidak seperti 600,000 rakan seperjuangan mereka yang bertempur dalam Perang Saudara, mereka masih hidup. Mereka terselamat mengharungi pertarungan sengit dan ditahan di kem-kem terkenal seperti Andersonville dan Cahaba. Tetapi kebanyakan mereka tidak akan pulang menemui keluarga di kampung halaman gara-gara ketamakan pemilik kapal dan gejala rasuah membabitkan pegawai-pegawai Kesatuan.

Tatkala semua tentera ini menaiki kapal yang berlabuh di Vicksburg, Mississippi, sesetengah daripada mereka boleh mendengar kerja-kerja pembaikan yang dilakukan dalam bilik enjin. Kerja-kerja tersebut dilakukan untuk menampal kebocoran pada salah satu daripada empat dandang yang mula bocor semasa dalam perjalanan ke Sungai Mississippi dari New Orleans. Untuk mengetahui sejauh mana kerosakan dandang tersebut, kapten Sultana merangkap pemilik bot, J. Cass Mason memanggil pembuat dandang dari Vicksburg, R.G Taylor untuk memeriksa kerosakan tersebut. Selepas pemeriksaan, Taylor menjelaskan untuk memastikan dandang tersebut beroperasi dengan baik, ia memerlukan pembaikan selama tiga atau empat hari.

Bagi Mason, ini sesuatu yang tidak boleh diterima kerana ini pasti akan menggugat kos operasi Sultana. Semasa Perang Saudara, Jabatan Perang mengikat kontrak dengan pengendali kapal stim tempatan untuk mengangkut tentera iaitu $5 bagi setiap anggota dan $10 bagi setiap pegawai. Tidak mahu terlepas meraih laba segera ini, Taylor dan krewnya diarahkan membuat penampal sementara pada dandang yang rosak dan proses pembaikan akan dijalankan sebaik Sultana tiba di Cairo, Illinois.

Gejala rasuah membabitkan kapten kapal stim dan pegawai tentera Kesatuan untuk membawa penumpang ke kapal mereka bukanlah sesuatu yang asing. Antara individu yang aktif melakukannya ialah Ketua Kuartermaster Tentera Kesatuan di Vicksburg, Reuben Hatch. Hatch yang diberi tugas mengendalikan urusan kontrak pengendali kapal stim ini pernah didakwa di mahkamah atas tuduhan rasuah pada tahun 1861 tetapi tuduhan tersebut digugurkan hasil campur tangan abangnya sendiri, Setiausaha Negeri Illinois Ozias Hatch yang mempunyai hubungan rapat dengan Presiden Abraham Lincoln. Dan dua bulan sebelumnya, lembaga pemeriksaan kerajaan mendapati Hatch tidak layak berkhidmat sebagai kuartermaster. Namun terima kasih kepada hubungan politik yang dibina, Hatch masih kekal dilindungi.

Terdorong dengan bayaran rasuah yang disediakan oleh Mason, Hatch menggerakkan 2,400 penumpang ke Sultana. Bagaimanapun, ini sudah menimbulkan kebimbangan sesetengah penumpang kerana Sultana hanya berkemampuan membawa 376 penumpang sementara dua lagi kapal masih lagi kosong. Korporal George M. Clinger berkata, “Kami dihalau seperti kumpulan khinzir sehinggalah setiap kaki bilik dipenuhi.” Berikutan bilangan penumpang yang terlalu ramai sehingga menyebabkan dek menjadi melandut, krew Sultana terpaksa mengukuhkan dek dengan rasuk untuk mengelakkan dek tersebut runtuh. Apabila Sultana tiba di Helena, Arkansas, kapal tersebut hampir terbalik berikutan ramai askar pergi ke sebelah tepi kapal untuk sesi bergambar bersama seorang jurugambar.

Selepas krew memunggah 250 tong gula dan 97 bekas wain di Memphis, kapal masih lagi dalam keadaan bahaya. Masih membawa kapasiti penumpang enam kali ganda melebihi kapasiti yang dibenarkan, Sultana terus bergelut mengharungi arus Mississippi menjelang awal pagi 27 April. Dengan keadaan banjir dan berat para penumpang, ia memberi tekanan kepada dandang-dandang kapal semasa ia berusaha bergerak ke kawasan hulu. Pada pukul 2.00 pagi, tiga dandang kapal tiba-tiba meletup dan membuka lubang besar pada dek, sekaligus membunuh beratus-ratus penumpang. Prebet Benjamin Johnston berkata, “Bunyi letupan yang saya dengar mengatasi bunyi mana-mana artileri yang saya pernah dengar. Dan saya ada mendengar bunyi artileri jauh lebih kuat di Gettysburg.” Arang batu yang panas menghujani Sultana dan ia menyebabkan kapal tersebut terbakar.

Yang mana tidak boleh berenang terpaksa memilih sama ada mati akibat kebakaran atau lemas dalam arus Sungai Mississippi. Perjuangan untuk terus kekal hidup menyaksikan semua penumpang dan krew terpaksa menyelamatkan diri. Ramai terpaksa bergantung kepada serpihan kayu, tilam dan mayat yang terbakar sambil melawan arus dan suhu sejuk. Dan sebaik satu-satunya bot penyelamat Sultana berada di sungai itu, berpuluh-puluh orang cuba berpaut pada bot tersebut menyebabkan bot tersebut terbalik dan tenggelam ke dalam sungai. Dan tambah menyayat hati, seorang askar menyerang seorang wanita dalam cubaan mendapatkan jaket keselamatan miliknya. Prebet John Walker menulis, “Naluri kebinatangan manusia timbul apabila cuba menyelamatkan dirinya tanpa mengambil kira nyawa orang lain.”

Untuk hari-hari berikutnya, pasukan penyelamat mengambil mayat dari pokok-pokok berhampiran dengan zon letupan dan menarik mayat keluar dari sungai sehingga ke sebelah selatan di Vicksburg, 200 batu dari zon tersebut. Sejarawan percaya lebih 1,800 penumpang terbunuh dalam insiden tersebut. Walaupun digelar Titanic versi Amerika, tragedi kapal stim Sultana meragut 300 nyawa lebih daripada bilangan penumpang dan krew Titanic yang terbunuh pada tahun 1912 itu. Malah, tragedi Sultana masih lagi dianggap tragedi maritim paling berdarah dalam sejarah Amerika Syarikat.

Bagaimanapun tidak seperti Titanic, tragedi tersebut tidak lagi menjadi bualan orang ramai. Ini kerana laporan tenggelamnya kapal stim itu gagal mengatasi liputan berita penyerahan kalah Jeneral Tentera Konfederasi, Joseph Johnston sehari sebelumnya. Pengumuman Johnston turut menandakan penyerahan kalah besar-besaran pernah disaksikan dalam Perang Saudara. Dan berita tragedi Sultana turut ditenggelamkan dengan berita penamatan usaha memburu pembunuh Lincoln, John Wilkes Booth.

Andrew Caroll, penulis buku ‘Here Is Where: Discovering America’s Great Forgotten History’ melihat kehilangan nyawa yang ramai dalam Perang Saudara mengurangkan unsur kejutan kepada khalayak awam yang sudah lali melihat jumlah kematian yang ramai. “Terdapat banyak pertempuran di mana ribuan tentera terbunuh, jadi secara jujurnya, 1,800 kematian itu dilihat tidaklah dianggap menyedihkan.” Selepas 11 hari tragedi Sultana berlaku, akhbar Memphis Argus melaporkan, “Kita sebagai rakyat yang sudah biasa melihat penderitaan dan kegilaan sejak beberapa tahun lepas sehingga sudah kehilangan dan melupakan rasa belas kasihan yang seharusnya ada dalam diri. Beberapa hari lepas, 1,500 orang mati akibat air dan api, dalam lingkungan jarak penglihatan bandar ini. Tetapi sehingga sekarang, tragedi ini jarang disebut kerana ada berita lain yang lebih menggamit perhatian.”

Pakar-pakar teori konspirasi mengesyaki perisik-perisik Konfederasi telah memasang bom pada lantai kapal sebagai tindakan sabotaj. Bagaimanapun punca sebenar letupan berpunca dari dandang yang bocor itu. Kapal yang mengambil penumpang melebihi kapaisit muatan yang membawa kepada kegagalan dandang beroperasi dan meletup turut menyumbang kepada bilangan kematian yang ramai. Tiga suruhanjaya siasatan ditubuhkan untuk menyiasat tragedi tersebut tetapi tiada sebarang pendakwaan dikenakan kepada mana-mana pihak terlibat termasuk Hatch. Walaupun dikenakan sepina sebanyak tiga kali untuk memberi keterangan kepada suruhanjaya, dia tidak mengendahkan langsung semua permintaan itu dan tidak pernah berdepan pendakwaan. Hatch direhatkan dari tugasnya pada Jun 1865 dan menetap di Pittsfield, Illinois sebelum meninggal dunia pada tahun 1871. Sementara Mason pula tenggelam bersama kapalnya itu.

Bagi mangsa-mangsa yang terbunuh, mereka pada mulanya dipindahkan dari kubur asal mereka ke Perkuburan Kebangsaan Memphis untuk dikebumikan mengikut adat tradisi ketenteraan. Kebanyakan keranda sudah dicatatkan nama dengan kapur tetapi semasa proses pemindahan berlaku, hujan lebat memadamkan semua tulisan kapur tersebut. Dan sebaik tiba di kawasan perkuburan, ini memaksa semua mangsa ini dikebumikan pada setiap deret kubur yang tidak bernama. Caroll menganggap insiden ini satu lagi ketidakadilan kepada mangsa-mangsa Sultana.

SUMBER


Pengaruh Bangsa Melayu Dalam Peradaban Khmer

Ramai yang tak tahu bahawa terdapatnya pengaruh orang Melayu yang kuat di Kemboja sekitar zaman pasca Angkor atau zaman dimana hagemoni kerajaan Khmer telah mengalami kemunduran akibat serangan daripada Siam dan Vietnam serta pemberontakan dalaman. Namun jauh sebelum zaman itu lagi iaitu pada zaman purba sememangnya orang Melayu telah pun melakar sejarah yang panjang di dalam sosiopolitik orang-orang Khmer. Penglibatan orang-orang Melayu darat dari utara Semenanjung memang tidak dapat disangkal lagi dan diketahui bahawa orang Melayu adalah salah satu bangsa tertua yang pernah mendiami tanah besar Asia Tenggara dan merupakan ruling class bak kata Cik Sri.

Keberadaan pengaruh Melayu ini berterusan sehinggalah hagemoni dinasti-dinasti Melayu seluruh Nusantara semakin merudum, malahan setelah Srivijaya, Majapahit, Sri Dhammaraja dan Melaka runtuh pun masih terdapat saki baki orang Melayu daripada gelombang baru yang menetap di sekitar Kemboja sebagai tentera, pembesar, peniaga atau pedagang. Orang Melayu yang berada di Kemboja pada zaman pasca Angkor adalah terdiri daripada Melayu darat yang turun temurun tinggal di Kemboja sejak zaman Angkor atau dari negeri-negeri utara Semenanjung. Terdapat juga rumpun Melayu yang datang dari Sumatera, Sulawesi dan Jawa. Dan tak lupa juga orang Melayu Cam yang kebanyakannya adalah pelarian daripada kerajaan Champa atau menjadi askar upahan bagi kerajaan Khmer. Orang-orang Melayu ini dikenali oleh masyarakat Khmer dengan panggilan Cheava atau Jawa yang merujuk kepada orang-orang yang berasal daripada Semenanjung serta kepulauan Melayu dan bukan merujuk khusus kepada Pulau Jawa sahaja.

Sekitar tahun 1636 orang Belanda telah mula membuka loji di Kemboja setelah mereka berjaya mengalahkan Portugis di Melaka. Menurut catatan Mereka yang sampai ke Kemboja pada masa tersebut, terdapat banyak kawasan penempatan orang Melayu di sekitar ibu kota Khmer. Orang Melayu pada zaman ini digambarkan memainkan peranan yang amat penting di ibu negeri Kemboja dan digambarkan bukan hanya sebagai pedagang tetapi juga sebagai penterjemah dan orang tengah. Mereka menjadi perantara diantara Kerajaan Khmer dengan pedagang luar terutama Eropah. Menurut Francis Valentyn, perkataan Camboetjsa atau kemudiannya ditukar menjadi Cambodia oleh orang Inggeris adalah berasal daripada ejaan atau sebutan yang didapatinya daripada orang Melayu dan bukan Khmer.

Ketika duta besar Belanda Hendreik Hagenaar tiba di Kemboja pada tahun 1637 bagi menjalankan urusan perniagaan Belanda, surat-surat daripada gabenor V.O.C di Batavia kepada Raja dan pemangku raja mestilah diterjemah terlebih dahulu kepada Bahasa Melayu sebelum bahasa Kemboja dan kemudian barulah dipersembahkan kepada Raja! Apabila duta besar ini menghadap pemangku raja, menurut catatan Belanda surat tersebut akan dipersembahkan dalam satu upacara adat yang kompleks. Setelah seorang penterjemah memberitahu isi kandungan surat tersebut secara lisan, barulah surat itu dibaca dengan kuat dalam BAHASA MELAYU di dalam Istana Khmer dan kemudian akan diterjemahkan pula dalam bahasa Khmer.

Adat seperti ini mesti dilaksanakan apabila surat disembahkan kepada Raja pemerintah Khmer. Dilaporkan bahawa sepanjang upacara penghadapan duta besar tersebut, pembantunya iaitu seorang wakil pengurus loji Belanda di Kemboja iaitu Jan Galen telah berucap dalam BAHASA MELAYU kepada Putera Khmer Pamraja yang menjadi pemangku Raja kerajaan Kemboja. Menurut catatan Belanda juga, baginda Pemangku Raja sendiri juga bertitah dalam BAHASA MELAYU! Malah sehingga sekarang ada gelaran-gelaran diraja tertentu yang digunakan oleh orang Khmer adalah berasal daripada bahasa Melayu.

Catatan Belanda turut menyebut beberapa orang yang terlibat dengan urusan perdagangan dengan orang Belanda di Kemboja memakai gelaran Intche iaitu daripada perkataan Bahasa Melayu Encik. Antara nama yang disebut ialah Encik Lanang Dan Encik Asam. Hal ini bermakna orang tengah yang menguruskan perdangangan diantara Belanda dan Kerajaan Kemboja adalah ORANG MELAYU.

Dapat kita lihat betapa besarnya pengaruh bahasa dan bangsa Melayu dalam kawasan Asia tenggara. Ia bukan sahaja bahasa yang digunakan di Kepulauan Melayu malahan hingga ke Istana Raja Khmer di Tanah besar Asia Tenggara! Namun ada dikalangan bangsa kita sendiri yang mencemuh peranan Bahasa Melayu dan menganggap ia tidak setaraf bahasa lain. Jika bangsa asing boleh mengerti kehebatan dan kewibawaan BAHASA MELAYU mengapa tidak kita?

Catatan-catatan sezaman daripada Portugis dan Belanda ditambah lagi dengan riwayat-riwayat tempatan mengukuhkan lagi teori bahawa sebenarnya bangsa Melayu adalah bangsa Ruling Class yang bukan calang-calang hebat sehinggakan Raja-raja Khmer bergantung harap pada mereka dalam urusan hubungan luar dan perdangangan antarabangsa. Hal ini juga dapat membuktikan bahawa tahap keintelektualan bangsa Melayu suatu ketika dahulu diperakui oleh bangsa-bangsa Asia Tenggara yang lain. Bangsa Melayu pada zaman dahulu adalah ahli-ahli falsafah, ahli agama, ahli sains, arkitek dan ahli politik yang intelligent. Sekian Wallah hu a’lam.


Operasi Long Jump: Cubaan Bvnvh Ke Atas Big Three

Semasa P3rang Dunia Kedua (WW II), semua sedia maklum permusuhan tegar antara diktator N4z1 Jerman, Ad0lf H1tl3r terhadap pihak Bersekutu. Dengan pihak rejim berhadapan dengan kegagalan demi kegagalan termasuk kegagalan mendominasi ruang udara Britain (Pertempuran Britain) dan tentangan sengit Kesatuan Soviet (Operation Barbarossa), H1tl3r memerlukan idea baru untuk membuka ruang kepada kemenangan rejim N4z1 dalam WW II. Dan ini membawa kepada Operasi Long Jump (Unternehmen Weitsprung).

Operasi Long Jump ialah operasi pembvnvhan ke atas tiga ketua kerajaan pihak Bersekutu iaitu Winston Churchill (Britain), Franklin Delano Roosevelt (Amerika Syarikat) dan Josef Stalin (Soviet). Pilihan ini diambil memandangkan ketiga-tiga tokoh ini akan bertemu di Tehran untuk satu persidangan di sana bagi membincangkan strategi menghadapi ancaman rejim N4z1 termasuk membuka medan kedua di Eropah Barat. Persidangan itu diadakan di Kedutaan Soviet di Tehran pada 28 November hingga 1 Disember 1943.

Pada ketika itu, Iran diduduki oleh pakatan British-Soviet sebagai cara menjamin pengangkutan bahan-bahan mentah yang dihantar dari Amerika Syarikat sampai ke Soviet. Walaupun Iran mengisytiharkan diri sebagai negara berkecuali sejak September 1939 dan mempunyai ramai askar Bersekutu di situ, itu tidak menghalang Dinasti Pahlavi yang memerintah Iran ketika itu meneruskan polisi pro-Jermannya.

Atas sebab itulah, untuk mengelak Iran dari menjadi rakan tidak langsung rejim N4z1, pakatan Britain-Soviet menceroboh Iran pada Ogos 1941. Pemerintah Iran ketika itu iaitu Shah Reza Shah Pahlavi turun takhta secara sukarela dan tinggal dalam buangan di Afrika Selatan sebagai tukaran kepada jaminan kedudukan Dinasti Pahlavi dengan puteranya Mohammad Reza menaiki takhta sebagai Shah Iran yang baru.

Sebelum hari persidangan bermula, kawalan keselamatan di Tehran amat ketat. Pihak tentera Bersekutu menubuhkan pos-pos pemeriksaan di mana pengguna jalan raya dan pejalan kaki perlu menunjukkan dokumen pengenalan mereka apabila diperiksa. Kedutaan Britain dan Kedutaan Soviet yang dikawal ketat terletak bersebelahan antara satu sama lain dalam sebuah kawasan taman yang dikelilingi tembok di tengah-tengah pusat bandar sementara Kedutaan Amerika Syarikat pula hanya dipisahkan dengan jarak sebatu.

Seperti mana ibu kota-ibu kota negara lain dalam WW II, tidak sah jika Tehran tidak melihat kehadiran ejen-ejen asing sama ada dari pihak N4z1 atau pihak Bersekutu. Rejim meletakkan sekurang-kurangnya 400 ejen Jerman beroperasi di Iran semasa WW II. Manakala pihak Soviet pula bertindak balas dengan menubuhkan Perkhidmatan Perisikan Asing Soviet di Iran yang diketuai Ivan Agyavants. Tugas Agyavants mudah saja iaitu mencantas mana-mana operasi yang digerakkan perisikan asing yang boleh mengancam kepentingan Soviet dan kepentingan ekonomi Iran.

Tetapi untuk Operasi Long Jump, rejim N4z1 memilih orang yang paling sesuai untuk tugas ini. Orang yang dimaksudkan ialah Otto Skorzeny atau James Bond versi SS. Skorzeny bukan calang-calang orangnya kerana merupakan antara ejen Jerman yang bertanggungjawab membawa keluar diktator Itali, Benito Mussolini yang ditahan oleh kerajaan Itali beberapa bulan sebelumnya selepas disingkirkan oleh Raja Victor Emmanuel III dan digantikan oleh Marshal Pietro Badoglio. Atas kejayaan ini, beliau dianugerahkan pingat Knight’s Cross of the Iron Cross dan hutang Budi Fvhr3r.

Namun, jika Skorzeny menjangkakan operasi ini akan mendapat sokongan warga Iran, maka beliau harus mengingati apa yang berlaku pada Operasi Francois. Operasi Francois ialah operasi rahsia rejim dengan tujuan berhubung dengan kelompok penentang di Iran dan menggalakkan mereka mensabotaj laluan bekalan pihak Bersekutu ke Rusia. Bagaimanapun, sebaik tiba, Skorzeny mendapati kelompok pemberontak tidak mempunyai keinginan untuk membantu mereka sekaligus membawa kepada pembatalan operasi berkenaan.

Pada pertengahan Oktober 1943, Abwehr (perisikan Jerman) mendapat tahu tentang Persidangan Tehran. Tidak diketahui siapa sebenar perancang sama ada Skorzeny atau bosnya Ernst Kaltenbrunner (berkemungkinan Kaltenbrunner), ia mendapat lampu hijau daripada H1tl3r. Dan melihat kejayaan Skorzeny dalam menyelamatkan Mussolini, maka Kaltenbrunner tahu orang paling layak ialah ketua komando rejim yang terkenal itu.

Tetapi entah di mana silapnya, Operasi Long Jump musnah sebelum sempat digerakkan. Pada 21 November, sebuah stesen radio Jerman menyiarkan berita tentang Persidangan Tehran dan cubaan pihak Jerman membvnvh the Big Three (Churchill, Roosevelt dan Stalin). Salah seorang yang mendengarnya ialah pegawai perisik Soviet terkenal, Nikolai Kuznetsov. Kusnetsov yang fasih berbahasa Jerman menyamar sebagai seorang pegawai tentera W3hrm4cht bernama Paul Siebert untuk menyusup masuk ke dalam pasukan W3hrm4cht yang beroperasi di Medan Timur.

Tidak ramai tahu ‘Siebert’ sebenarnya seorang perisik Rusia dan ini memudahkannya mendapat maklumat dengan mudah termasuk plot Long Jump. Orang yang bertanggungjawab membocorkan plot tersebut ialah Ulrich van Ortel. Bagi memudahkannya mengorek maklumat, ‘Siebert’ minum bersama van Ortel dan sengaja membiarkan komando SS itu mabuk.

Dalam keadaan mabuk, komando SS itu mendedahkan rancangan mereka untuk mengh4puskan Churchill dan Stalin serta menjadikan Roosevelt sebagai tebusan untuk memaksa Amerika berundur. van Ortel turut mendedahkan komando-komando SS telah dilatih di sebuah sekolah khas di Copenhagen, Denmark.

Selain ‘Siebert’, van Ortel turut membuat satu lagi kesilapan dengan mendedahkan plot mereka kepada seorang lagi individu iaitu Lydiya Lissovskaya. Asyiknya komando SS itu menggoda wanita jelita itu tetapi terlepas cakap mereka akan membawa permaidani Parsi Tanpa pengetahuannya, Lissovskaya sebenarnya kekasih kepada Kuznetsov (Siebert). Perkara ini berlaku semasa mereka tiba di Tehran. Selain van Ortel, seorang lagi aset perisikan Barat turut bertanggungjawab menggagalkan plot Skorzeny iaitu Ernst Merser. Merser yang berasal dari Switzerland bertanggungjawab membocorkan laluan yang digunakan komando-komando SS semasa hendak menuju ke Tehran.

Kebocoran maklumat yang kritikal ini membolehkan perisikan Soviet menahan enam individu yang menjadi kelompok pertama komando SS yang tiba di Tehran. Menerusi komunikasi mereka, pihak Soviet turut memerhatikan pergerakan kumpulan kedua yang diketuai oleh Skorzeny sekiranya mereka tiba di Tehran.

Sebaik plot tersebut diketahui, Jeneral Dmitry Arkadiev dari Jabatan Pengangkutan NKVD segera menghubungi ketua keselamatan Roosevelt, Mike Reilly. Duta Amerika Syarikat ke Soviet Averell Harriman turut memberitahu beliau tentang plot tersebut. Walaupun persidangan tersebut dianggap berisiko, ia masih perlu dilakukan.

Bukan satu rahsia keadaan kesihatan Roosevelt dilihat menjadikannya sasaran mudah individu seperti Skorzeny. Untuk menjamin keselamatannya, rombongan Amerika menginap di kuarters tetamu Kedutaan Soviet daripada bergerak dari Kedutaan Amerika yang terletak sebatu dari Kedutaan Soviet.

Pihak Soviet sengaja membiarkan salah seorang operator radio menghubungi Berlin dan melaporkan kegagalan mereka. Dengan kegagalan ini, tiada keperluan untuk menghantar Skorzeny ke Tehran. Bagaimanapun selepas tamat p3rang, ada yang menganggap operasi ini sebagai satu mitos termasuk Skorzeny tetapi dinafikan ramai perisik Soviet dan sejarawan yang menyatakan operasi tersebut sememangnya wujud

RUJUKAN:

Warfare History Network. (2017). Operation Long Jump: The N4zi Ass4ssin4tion Attempt on the Big Three. National Interest. https://nationalinterest.org/blog/the-buzz/operation-long-jump-the-n4zi-ass4ssin4tion-attempt-the-big-20167


Bintang Baru Nama Intan, Planet Baru Nama Baiduri

Ketika pemburu Orion memasang jerat,
mengalirlah sungai di kaki Rigelnya.

Betapa kayanya Sungai Eridanus,
setiap likunya berhias berlian.

Lihatlah di tanjung sebelah barat,
tiga permata membentuk Relau.

Sepanas manapun Relau tersebut,
Menarilah Baiduri keliling Intan.

Sempena 100 tahun penubuhan Kesatuan Astronomi Antarabangsa (IAU), membuka peluang kepada setiap negara untuk memberi nama kepada lebih 100 eksoplanet yang dijumpai serta bintang induknya dengan melancarkan kempen NameExoWorlds IAU 100. Wakil daripada setiap negara akan mengemukakan cadangan-cadangan nama lalu jawatankuasa dari pihak IAU akan memilih nama yang terbaik berdasarkan syarat-syarat tertentu.

Diketuai badan bukan kerajaan Apadilangit, pertandingan untuk menamakan eksoplanet dan bintang induk terpilih telah diadakan dari bulan Julai sehingga Oktober. Lebih 1,400 cadangan diterima. Pada tarikh 17 Disember 2019, akhirnya nama terbaik setiap negara diumumkan di Perancis. Bagi pihak Malaysia, nama bintang induk itu diberikan nama Intan manakala eksoplanet yang mengelilingi bintang tersebut dinamakan Baiduri.

Bintang Intan itu terletak di buruj Relau bersebelahan buruj Eridanus. Sajak yang disertakan di awal rencana ini bertindak sebagai petua mencari buruj tersebut. Disebabkan buruj Orion itu mudah dicari, maka eloklah jika dimulakan dengan mencari Orion. Setelah itu, cari buruj Eridanus yang hampir dengan kaki Orion. Setelah itu, kita akan dapati buruj Relau [Fornax] berada di sebelah barat Eridanus. Buruj-buruj ini boleh dicerap di Malaysia. Malah, IAU sengaja memilih calon bintang berdasarkan kebolehannya untuk dicerap di negara pencadang nama.

Bintang Intan ialah bintang kerdil berwarna jingga. Jisimnya ialah 78% jisim Suria. Ia terletak pada jarak 156 tahun cahaya daripada Bumi. Oleh sebab itu, ia agak malap dan sukar dikesan melainkan dengan teleskop. Planet Baiduri pula adalah satu-satunya planet yang dikesan setakat yang menghuni Sistem Intan dan mempunyai jisim yang hampir sama dengan Musytari. Jarak orbitnya ialah lebih kurang jarak Bumi dengan Matahari iaitu 0.95 AU. Namun, orbitnya lebih bujur berbanding orbit Bumi.

Yang menariknya, masa yang diperlukan untuk melengkapkan satu orbit itu lebih kurang satu tahun bumi, iaitu 380 hari! Hal ini bukan kebetulan. Hukum Pergerakan Planet yang pernah digariskan oleh Kepler itu menyatakan bahawa masa melengkapkan orbit itu berkadaran dengan jarak orbit dan jisim bintang induk. Disebabkan jarak orbit dan jisim bintang itu serupa dengan jarak orbit bumi dan jisim Matahari, maka masa melengkapkan satu orbit juga tidak lah jauh beza nilainya.

Sama seperti haiwan-haiwan di bumi yang mempunyai nama manja dan nama saintifik, begitu juga bintang-bintang. Intan dan Baiduri ini adalah nama manja buat bintang dan planet tersebut. Secara saintifiknya, masing-masing dikenali dengan nama HD 20868 dan HD 20868 b.

Selepas ini, nama-nama eksoplanet yang ditemui mengelilingi bintang induk Intan itu akan diberikan nama berdasarkan nama-nama berlian dalam Bahasa Melayu. Begitulah tema yang telah dipilih. Ahli Astronomi memang gemar menamakan sistem-sistem bintang menggunakan tema. Misalnya, planet-planet di Sistem Suria dinamakan berdasarkan nama dewa-dewi Yunani. Bulan-bulan Musytari pula dinamakan berdasarkan dewa-dewi yang berkait dengan Jupiter. Nama-nama kawah pada permukaan bulan pula dinamakan berdasarkan sarjana-sarjana terkenal.

Sementara itu, eloklah juga kita jenguk sedikit nama-nama yang dikemukakan jiran-jiran kita. Indonesia memberi nama bintang Dofida (makna: Bintang Kita) dan planetnya Noifasui (makna: Sedang Mengelilingi) yang merupakan perkataan-perkataan dari bahasa Nias. Itu satu langkah yang bijak untuk menunjukkan kepelbagaian budaya dan bahasa di Indonesia.

Brunei pula memberi nama bintang Gumala dan planetnya Mastika. Kedua-duanya bertemakan batu dan permata sama seperti nama pilihan Malaysia. Singapura mengambil langkah menamakannya menggunakan bahasa Latin, iaitu Parumleo (makna: Singa Kecil) untuk bintang dan Viculus (makna: Kampung Kecil) untuk planetnya. Tema yang ingin dibawa ialah berkaitan singa dan kemasyarakatan.

Filipina tidak ketinggalan dengan menggunakan nama dewa-dewi tempatan mereka, iaitu Amansinaya (Dewi Laut) untuk bintang dan Haik (Pewaris Amansinaya) untuk planetnya. Thailand pula memberikan nama bintang Chaopraya dan planetnya Maeping, dengan tema sungai dan anak sungai di Thailand.

DAFTAR ISTILAH

Bintang Induk = Host Star

Buruj Relau = Fornax Constellation

Hukum Pergerakan Planet Kepler = Kepler’s Law of Planetary Motion

Jisim Suria = Solar Mass

Kesatuan Astronomi Antarabangsa = International Astronomical Union

Musytari = Jupiter

Tahun Cahaya = Lightyear

DAFTAR RAJAH DAN GAMBAR

Gambar Utama: Bahan hebahan media yang disediakan oleh IAU, pautan: http://www.nameexoworlds.iau.org/malaysia

Gambar 1: Tangkapan layar dari laman Online Planetarium, pautan: https://in-the-sky.org/skymap.php

DAFTAR RUJUKAN


Disebalik Simbol Mata Horus

Mata Horus, atau turut disebut sebagai Wadjet, merupakan salah satu simbol yang sinonim dengan tamadun Mesir Purba. Menurut kepercayaan mereka, simbol ini kononnya berupaya memberi perlindungan, kesembuhan, dan usia yang berpanjangan. Dek kerana itu, ia dijadikan sebagai tangkal dan agak mengejutkan, amalan ini masih dihidupkan hingga ke hari ini dalam sebilangan masyarakat Mediterranean.

Asal-usul simbol Wadjet bermula daripada mitos Seth dan Osiris. Dalam legenda Mesir Purba, Osiris dilihat sebagai raja Mesir. Takhtanya bagaimanapun diincari oleh adiknya sendiri, Seth. Hasil permainan helah, Seth berhasil membu.nuh abangnya lalu meram.pas takhta.

Namun, isteri Osiris yang bernama Isis berupaya menghidupkan semula suaminya dengan mantera tertentu. Persemendaan antara keduanya lantas melahirkan Horus, sambil Osiris pula menjadi penguasa Alam Kema.tian.

Saat Horus tumbuh dewasa, beliau menanam tekad untuk melunaskan kesumat terhadap Seth yang bertanggungjawab di atas kema.tian bapanya. Perta.rungan demi perta.rungan menyusul, dengan kemenangan berpihak kepada Horus.

Kemenangan ini bagaimanapun mengor.bankan sebelah matanya. Menurut satu versi legenda, ia dicungkil oleh Seth yang membelahnya menjadi enam bahagian sebelum ia dilempar. Versi lain pula menceritakan yang Horus sendiri mencungkil matanya sebagai simbolik kor.ban untuk mengembalikan bapanya dari alam kema.tian.

Sebelah mata Horus yang hilang ini kemudiannya dikembalikan oleh salah satu dari dua dewa utama Mesir; iaitu Hathor si isteri Horus atau Thoth si dewa kebijaksanaan. Babak penyembuhan ini boleh dikatakan saling tidak tumpah seperti kisah Ganesha mendapat kepala gajah dalam legenda Hindu.

Disebabkan wujud elemen kesaktian dalam kesembuhan mata Horus, masyarakat Mesir Purba memuja simbol Wadjet sebagai azimat penyembuh. Ia dijadikan sebagai tangkal yang diperbuat daripada pelbagai jenis bahan, termasuklah emas, lapis lazuli, dan batu karnelia – untuk dipakai oleh mereka yang hidup dan yang telah menin.ggal dunia.

Simbol tersebut juga signifikan kerana ia diterapkan dengan nilai matematika. Seperti yang disebutkan di atas, simbol Wadjet mempunyai enam bahagian. Setiap bahagian diberikan bilangan pecahan seperti yang ditunjukkan pada rajah di bawah. Secara kelompok, bilangan-bilangan pecahan ini dikenali sebagai pecahan Haqet. Ia digunakan sebagai unit ukuran untuk pelbagai barangan, seperti bijirin dan gandum.

Keenam-enam bahagian pada simbol Wadjet juga dikaitkan dengan enam deria; bahagian hujung kanan mata dikaitkan deria bau, bahagian hujung kiri mata dikaitkan dengan deria pendengaran, anak mata dikaitkan dengan deria penglihatan, ekor berpintal dikaitkan dengan deria rasa, alur mata dikaitkan dengan deria sentuhan, dan akhir sekali kening dikaitkan dengan deria keenam.

Sebilangan penyelidik bahkan mengaitkan simbol Mata Horus ini dengan anatomi otak manusia, sekali gus mengandaikan kebijaksanaan masyarakat Mesir Purba yang di luar jangkaan kita.

Simbol ini masih hidup sehingga ke hari ini. Di negara-negara Mediterranean, golongan nelayan kebiasaannya akan meletakkan simbol ini pada bot dan perahu masing-masing, kononnya sebagai perlindungan. Begitu juga dengan barangan kemas seperti cincin, subang, dan kerongsang.

Rumusnya, Mata Horus atau Wadjet sinonim dengan elemen kesembuhan, keilmuan, kekuasaan, dan khayalan. Sesetengah tempat mengenali simbol ini dengan nama Mata Luzzu (Eye of Luzzu).

TERJEMAHAN
Wu Mingren. (18 November 2018). Eye of Horus: The True Meaning of an Ancient, Powerful Symbol. Ancient Origins.


Mazhab Ekonomi Modern Monetry Theory: Cetak Duit Waktu Krisis!

Baru-baru ini, sosial media hangat membincangkan pandangan seseorang ahli politik yang membincangkan tentang perlunya sebuah bank pusat untuk mencetak lebih banyak wang untuk memberikan kepada rakyat di dalam krisis ini.

Sedikit yang menyokong dan ramai yang mengkritik malah mempersendakan pandangan tersebut. Namun idea mencetak wang untuk membiayai perbelanjaan fiskal kerajaan ini telah menjadi topik hangat di medan antarabangsa.

Modern Monetary Theory (MMT) merupakan sebuah doktrin baru yang boleh dikira sebagai pandangan yang bukan ortodoks di dalam dunia ekonomi. Orang yang memegang doktrin ini mempercayai bahawasanya sesebuah negara yang mempunyai kedaulatan ke atas mata wangnya seharusnya membiayai perbelanjaan fiskal kerajaan dengan “mencetak” lebih banyak wang.

Warren Molster, seorang pengurus pelaburan merupakan salah seorang tokoh bagi doktrin ini dan turut mendapat sokongan daripada pakar-pakar ekonomi terutamanya pakar yang bermazhab post-keynesian.

Bagi MMT, wang merupakan sebuah entiti yang tidak mempunyai had. Ini demikian kerana, bank pusat mampu mencipta atau menambahkan penawaran wang dihujung jari mereka jika mereka mahu. Maka dengan itu, negara yang mempunyai kedaulatan mata wang tidak seharusnya menghadkan perbelanjaan mereka kepada dana yang mereka dapat melalui cukai yang dikutip malah perbelanjaan kerajaan mesti lebih daripada hasil yang dikutip. Bagi MMT, perbelanjaan defisit adalah diperlukan untuk memastikan ekonomi berkembang dengan baik kerana doktrin ini beranggapan defisit kerajaan adalah surplus bagi rakyat.

Contoh mudahnya begini, kerajaan bagi kepada anda RM10, lalu kerajaan mengambil RM2 sebagai cukai yang dikutip. Dalam keadaan ini, kerajaan akan mengalami defisit sebanyak RM8 (RM10-2), namun anda akan mendapat RM8 hasil daripada perbelanjaan defisit tersebut.

Oleh itu, bagi MMT, rakyat dan kerajaan tidak perlu terlalu takut dengan perbelanjaan defisit kerana  ia sememangnya diperlukan untuk mengembangkan ekonomi. Ini hampir selari dengan pendapat ahli ekonomi yang bermazhab Keynesian, yang menyatakan perlunya suntikan fiskal untuk membangunkan ekonomi biarpun kerajaan tersebut mengalami defisit atas suntikan tersebut.

Mekanisme untuk Mengurangkan Kadar Inflasi

Seperti mana kita tahu, perbuatan “pencetakan” wang secara berlebihan boleh menyebabkan penambahan terhadap kadar inflasi sesebuah negara. Namun bagi MMT, ada mekanisme yang boleh dibuat untuk mengurangkan kadar inflasi.

Untuk mengurangkan jumlah wang di dalam ekonomi jika negara mempunyai inflasi, kerajaan seharusnya meninggikan kadar cukai yang dikutip untuk mengurangkan aliran wang di dalam ekonomi. Namun pengutipan cukai ini bukannya untuk membiayai perbelanjaan kerajaan namun ia hanya sebuah mekanisme untuk mengurangkan kadar inflasi disebabkan lebihan tunai di dalam ekonomi.

Kebaikan dan Keburukan Mengadaptasikan Pandangan MMT

Jika sesebuah negara yang mempunyai kedaulatan ke atas mata wang mereka mengamalkan doktrin ini, ini akan membuka satu paradigma baru di mana perbincangan perlaksanaan sesuatu polisi tidak berpaksikan kepada kebolehan kerajaan untuk membiayai sesuatu polisi yang melibatkan wang.

Tiada lagi alasan kerajaan tidak mempunyai wang yang cukup untuk membiayai sesuatu polisi kerana mereka merupakan “pengeluar wang”. Ia membuka kepada ruang yang besar kepada kerajaan untuk melaksanakan dasar mereka untuk membangunkan ekonomi. Contohnya, dasar-dasar mewujudkan peluang pekerjaan, yang secara teori boleh meningkatkan produktiviti sesebuah negara.

Namun perlu kita ingat, doktrin MMT ini akan membuka kepada kerajaan untuk berbelanja secara semberono dan akan mendedahkan risiko untuk terjadinya inflasi yang teruk kepada negara. Kerajaan Zimbabwe yang dikuasai oleh Robert Mugabe sebagai contoh mencetak wang berlebihan dan melakukan polisi-polisi yang tidak produktif menyebabkan berlakunya kadar inflasi yang mencanak.

Serta perlu kita tahu, pemain pasaran mata wang juga turut skeptikal dengan idea kerajaan “mencetak” wang berlebihan, dan ini akan menyebabkan tingginya risiko untuk orang yang memegang mata wang  tersebut untuk menukarkan kepada mata wang asing, mata wang logam (emas & perak) atau mata wang krypto. Ini akan menyebabkan negara terdedah dengan risiko kejatuhan nilai mata wang secara mendadak jika pandangan ini dijalankan.

Kelemahan perlaksanaan cukai untuk mengurangkan kadar inflasi juga dibincangkan oleh pengkritik ideologi ini. Ini demikian kerana, perlaksanaan cukai juga turut boleh menjadikan kadar inflasi untuk menjadi lebih tinggi.

Indonesia, Bahan Uji Kaji MMT

Hampir seluruh dunia terkesan dengan pandemik Covid 19, di mana kejadian ini telah menyebabkan berlakunya penurunan dari sudut penumbuhan ekonomi. Indonesia juga tidak terkecuali dengan situasi ini.

Namun bank pusat Indonesia, Bank Indonesia telah melaksanakan polisi untuk membeli bon kerajaan secara terus daripada kerajaan Indonesia bagi membiayai sebahagian perbelanjaan kerajaan Indonesia yang sememangnya agak besar daripada sebelumnya untuk menangani impak ekonomi disebabkan oleh pandemik ini. Bank Indonesia telah memutuskan untuk membeli bon kerajaan sebanyak 26.7 billion USD bagi membiayai perbelanjaan fiskal kerajaan Indonesia.

Tindakan ini turut mengundang pelbagai reaksi daripada para ahli ekonomi, pelabur, dan pemain pasaran mata wang. Mata wang Indonesia menerima impak negatif daripada polisi tersebut kerana pelabur mula risau dengan tindakan “unorthodox” Bank Indonesia yang “mencetak” wang untuk membiayai perbelanjaan fiskal.

Namun sebahagian ahli ekonomi berpendapat perkara ini hanyalah jangka pendek dan hasilnya bergantung kepada kerajaan Indonesia cara Indonesia untuk beralih daripada krisis ekonomi.

Kesimpulan (Pandangan Penulis)

Bagi pendapat saya, krisis yang kita alami ini merupakan krisis yang di luar jangkaan di mana perkara ini tidak pernah berlaku di dalam era zaman ekonomi moden. Oleh itu, solusi “unorthodox” seperti sebegini tidak seharusnya dibakul sampahkan secara terus malah seharusnya menjadi salah satu pilihan alternatif yang untuk dikaji keberkesanannya melalui cara yang lebih teratur. Apakah saya bersetuju dengan pandangan ahli politik tersebut?

Tidak, saya lebih suka jika duit tersebut disalurkan kepada kerajaan untuk membiayai polisi yang lebih produktif di mana ia lebih tertumpu untuk mengurangkan kadar pengangguran secara terus serta menyediakan prasana serta infrastruktur yang baik untuk menarik pelabur luar untuk melabur di dalam Malaysia.

Ini demikian kerana, polisi sebegini lebih produktif dan mampu meningkatkan penawaran bagi mengelakkan berlakunya peningkatan kadar inflasi yang mendadak. Namun konsep untuk membiaya polisi tersebut (“mencetak” wang) tersebut layak untuk dibincangkan.

RUJUKAN:

Bill. (2020, November 16). Modern monetary theory and inflation – Part 1. Retrieved November 19, 2020, from http://bilbo.economicoutlook.net/blog/?p=10554

Chohan, Usman W. (6 April 2020). “Modern Monetary Theory (MMT): A General Introduction”. CASS Working Papers on Economics & National Affairs. Social Science Research Network. SSRN 3569416. EC017UC (2020).

Edwards, J. (2020, March 02). MMT: Here’s a plain-English guide to ‘Modern Monetary Theory’ and why it’s interesting. Retrieved November 19, 2020, from https://www.businessinsider.com/modern-monetary-theory-mmt-explained-aoc-2019-3

Juniper, J., Sharpe, T. P., & Watts, M. J. (2014). Modern monetary theory: contributions and critics. Journal of Post Keynesian Economics, 37(2), 281-307.

Suroyo, G., & Westbrook, T. (2020, July 13). Indonesia’s debt-sharing experiment worries rupiah investors. Retrieved November 19, 2020, from https://www.reuters.com/article/us-indonesia-policy-rupiah-idUSKCN24E1BU


Bagaimana Einstein Membuatkan Amerika Syarikat Cipta B0m Atom?

Pada Ogos 1945, b0m atom dijatuhkan di bandar Hiroshima, Jepun. Le-tupannya sangat dahsyat yang dikatakan mengorbankan 70, 000 orang sekaligus selepas bo-m itu me-le-tup. Tetapi akibat radiasi, ia telah membunuh hampir 200 000 manusia dalam tempoh 5 tahun.

Penciptaan bo-m atom ini bermula daripada sebuah projek yang diberikan nama Projek Manhattan. Pada awal abad ke-20, ahli fizik perlahan-lahan telah menemui struktur atom. Penemuan elektron, proton dan pergerakan mereka. Pada tahun 1932, James Chadwick telah menemui neutron yang menjadi tanda mengapa sesetengah elemen yang sama mempunyai berat yang berbeza.

Pada masa ini, ahli-ahli fizik menggunakan pemecut zarah (particle accelerator) untuk menembak nuklei dalam atom supaya atom dapat dibelah dan menghasilkan tenaga. Pada awalnya, saintis seperti Rutherford, Einsten dan Bohr merasakan ia hampir mustahil untuk melakukan perkara tersebut.

Namun, pada tahun 1934, Enrico Fermi menggunakan neutron untuk melakukan tembakan ke atas atom, lalu proses pembelahan nuklear (nuclear fission) berlaku dan terhasillah tenaga. Proses pembelahan ini pertama kali ditemui oleh Fermi. Di Jerman, yang pada masa itu diperintah oleh Nazi pada tahun 1938, saintis Otto Hahn dan Fritz Strassman telah menggunakan eksperimen Fermi ini untuk membelah atom uranium menjadi beberapa bahagian.
,
Hidrogen adalah elemen paling ringan di dunia dan uranium adalah elemen paling berat di dunia. Kajian ke atas uranium masa itu mendapat perhatian dalam kalangan ahli fizik. Apabila uranium dibelah, menurut persamaan Einstein, E = mc², ia akan menghasilkan tenaga yang sangat besar kerana uranium mempunyai jisim yang berat.

Setelah neutron melanggar atom uranium ketika proses pembelahan, proses pembelahan seterusnya juga akan berlaku kerana baki neutron yang ada akan melanggar baki atom uranium yang yang telah berpisah itu, maka tenaga akan terhasil lagi secara berturut. Ini dipanggil sebagai rantaian reaksi (chain reaction). Menurut ahli fizik pada masa itu, rantaian ini kalau dapat dikawal akan dapat gunakan tenaga nuklear dengan selamat. Sebaliknya, ia mampu memusnahkan.

Berita mengenai pembelahan nuklear ini tersebar dengan luas dari Eropah hinggalah ke Amerika. Pada tahun 1939, ramai ahli fizik cuba melakukan ujian untuk menghasilkan kuasa dengan uranium.

Pada tahun yang sama juga, Nazi telah mence-roboh dan menye-rang Poland pada bulan September. Ramai yang bimbang sekiranya Jerman pantas dalam menghasilkan senjata nuklear. Ramai ahli fizik lari dari Jerman untuk mengelakkan diri daripada terlibat dalam peperangan.

Albert Einstein dan Leo Szilard menulis surat kepada Presiden U.S pada masa itu, Franklin D. Roosevelt mengenai ancaman Jerman dan kebarangkalian penghasilan senjata nuklear oleh Jerman dengan uranium. Amerika pun memulakan penyelidikan ke atas kuasa nukelar. Tetapi selama dua tahun, tiada sebarang kesimpulan hasil daripada penyelidikan tersebut.

Pada tahun 1941, ketua penyelidikan diketuai oleh Vannevar Bush, seorang jurutera telah melakukan pelbagai usaha untuk memastikan penyelidikan tersebut dapat ditampung dan mendapat kedudukan yang baik di sisi kerajaan. Bush telah menerima pelan penghasilan tenaga nuklear dari England. Lalu, Bush merekrut beberapa orang ahli fizik untuk menghasilkannya. Projek ini dinamakan sebagai Projek Manhattan.

Projek ini diketuai oleh seorang tentera bepangkat kolonel, Leslie R. Groves yang mempunyai latar belakang kejuruteraan. Ahli fizik terkenal, Robert Oppenheimer dilantik menjadi pengarah projek tersebut. Bo-m atom pertama yang dile-tupkan adalah di Trinity, New Mexico pada 16 Julai 1945. Selepas itu, ia dile-tupkan di Hiroshima dan Nagasaki.

Berikut antara merupakan saintis-saintis penerima anugerah Nobel yang terlibat dalam projek penghasilan senjata nuklear ketika PERANG DUNIA KEDUA,

1. Neils Bohr – Noble Prize (1922)
2. James Chadwick – Nobel Prize (1935)
3. Arthur Compton – Nobel Prize (1927)
4. Albert Einstein – Nobel Prize (1921)
5. Enrico Fermi – Nobel Prize (1938)
6. Richard Feynman – Nobel Prize (1965)
7. Ernest Lawrence – Nobel Prize (1939)
8. Robert Mulliken – Nobel Prize (1966)
9. Carl Anderson – Nobel Prize (1936)
10. Aage Niels Bohr – Nobel Prize (1975)
11. Edward Mills Purcell – Nobel Prize (1952)
12. Edwin McMillan – Nobel Prize (1951)
13. Emilio Segre – Nobel Prize (1959)
14. Ernest Rutherford – Nobel Prize (1908)
15. Ernest Walton – Nobel Prize (1951)
16. Eugene Wigner – Nobel Prize (1963)
17. Frédéric Joliot-Curie – Nobel Prize (1935)
18. Glenn T. Seaborg – Nobel Prize (1951)
19. Otto Hahn – Nobel Prize (1944)
20. Hans Bethe – Nobel Prize (1967)
21. Harold Urey – Nobel Prize (1934)


Ramses II – Mumia Pertama Yang Diberikan Passport

Ramses II secara umum dipandang sebagai salah seorang firaun paling menonjol dalam sejarah Mesir Purba. Pemerintahannya berlangsung selama lebih 60 tahun dan ditandai dengan pelbagai pencapaian yang sukar ditandingi mana-mana firaun baik sebelumnya mahupun sesudahnya. Bahkan 3000 tahun selepas kematiannya, sosok Ramses II terus diselubungi keanehan yang ketara apabila mumia beliau menjadi satu-satunya yang pernah mempunyai passport.

RAMSES II SECARA RINGKAS

Ramses II merupakan firaun dari Dinasti Ke-19, iaitu dinasti kedua yang berkuasa pada era Kerajaan Baru. Beliau dilahirkan sekitar 1302 Sebelum Masehi dan mengambil-alih kedudukan bapanya, Seti I, pada lewat usia remaja atau awal 20an. Ramses memerintah selama 66 tahun sekaligus menjadikannya salah seorang firaun yang paling lama memerintah. Rekodnya ini hanya dapat ditandingi oleh Pepi II, firaun dari Kerajaan Lama yang memegang tampuk kekuasaan selama 94 tahun.

Selain tempoh pemerintahan yang panjang, Ramses II juga dikenang atas pelbagai pencapaian yang diperolehnya. Antara lain, beliau menggerakkan kempen ketenteraan yang sukses ke atas bangsa Het di Anatolia dan bangsa Nubia di selatan Mesir. Beliau juga membangunkan banyak monumen yang antaranya masih berdiri sehingga ke hari ini, seperti Abu Simbel dan Ramesseum.

MUMIA DIPINDAHKAN DARI LEMBAH RAJA-RAJA KE DEIR EL-BAHRI

Seperti kebanyakan firaun dari Kerajaan Baru, Ramses II disemadikan di Lembah Raja-Raja yang terletak di tebing barat Sungai Nil, di seberang Thebes. Pada mulanya, mumianya disimpan di dalam sebuah makam yang kini dikenali sebagai KV7. Namun pada suatu tempoh kemudian, ia dipindahkan oleh pendeta-pendeta Mesir ke makam Deir el-Behri dan terus berada di sana sehingga ditemui pada tahun 1881.

Setelah mumia Ramses II dijumpai, ia ditempatkan di Muzium Mesir, Kaherah pada 1885. Menjelang 1974, kurator muzium berkenaan menyedari keadaan mumia yang kian lama kian terjejas, justeru mengambil keputusan untuk menghantarnya ke Perancis bagi menjalani pemeriksaan. Walau bagaimanapun, undang-undang Mesir menuntut supaya mana-mana individu yang mahu keluar dari negara termasuklah yang telah meninggal dunia sekalipun perlu mempunyai dokumen yang sah. Hal ini bertujuan untuk menjamin kepulangannya semula ke Mesir, kerana pihak berkuasa tempatan khuatir kalau-kalau nanti sesudah mumia Ramses II sampai di Perancis, ia tidak dibenarkan pulang ke Mesir.

PASSPORT UNTUK KE PERANCIS

Rentetan itu, Ramses II pun diberikan passport sekaligus menjadi mumia pertama (dan mungkin yang terakhir) pernah menerimanya. Selain gambar wajah Ramses II, passport berkenaan turut menyatakan pekerjaan beliau sebagai ‘Raja (telah mangkat)’. Mumia Ramses II berangkat dari Mesir pada tahun 1976 dan sebaik sahaja di Perancis, ia disambut di Lapangan Terbang Paris – Le Bourget dengan gilang-gemilang sesuai dengan statusnya sebagai seorang raja.

Mumia tersebut kemudian dibawa ke Muzium Etnologi Paris bagi menjalani pemeriksaan. Hasil penelitian mendapati keadaan mumia itu terjejas akibat jangkitan kuman, justeru ia diberikan rawatan bagi menghindari berlaku pereputan secara total. Setelah selesai menerima rawatan, pemeriksaan-pemeriksaan lanjut dilakukan ke atas mumia Ramses II dan didapati bahawa ia memiliki ukuran ketinggian 1.7 meter (5 kaki 7 inci), berkulit putih dan rambutnya pula kemerah-merahan.

Pihak penyelidik juga mendapati Ramses II pernah menghidapi penyakit radang sendi (artritis), bengkak gigi, dan radang pencantuman tulang belakang (ankylosing spondylitis) yang mengakibatkannya bongkok pada tahun-tahun terakhir hayatnya.

Setelah analisis-analisis ke atas mumia selesai dijalankan, ia pun diterbangkan pulang ke Mesir dan ditempatkan kembali di Muzium Kaherah.

TERJEMAHAN:

Wu Mingren. (3 November 2018). Mummy of Pharaoh Ramesses II Issued a Passport to Travel to France. Ancient Origins. https://www.ancient-origins.net/history-famous-people/mummy-passport-0010944